Hentikan jadi batu api perpecahan UMNO – Pemuda UMNO Melaka

AYER KEROH 13 Mei – Semua pihak terutama kepimpinan di semua peringkat UMNO perlu berhenti mengeluarkan kenyataan mengelirukan dan menjadi ‘batu api’ perpecahan dalam parti itu.

Ketua Pemuda UMNO negeri, Fairul Nizam Roslan berkata pihaknya kini berpegang teguh dengan menghormati dan menyokong keputusan dibuat pucuk pimpinan parti menamakan poster boy Pilihan Raya Negeri (PRN) lalu iaitu Datuk Seri Utama Sulaiman Md Ali sebagai Ketua Menteri Melaka dan Datuk Seri Ab auf Yusoh sebagai Pengerusi Perhubungan UMNO negeri ini.

Menurutnya, pihaknya yakin dan percaya model pentadbiran kerajaan Barisan Nasional (BN) yang ditunjangi UMNO kini bergerak dan membangun seperti yang dirancang dan dijanjikan dalam manifesto PRN lalu dalam suasana yang tertib dan harmoni.

“Pemuda UMNO negeri menyambut baik kenyataan penafian yang dibuat oleh Sulaiman ke atas kenyataan yang dibuat oleh beberapa pemimpin UMNO dalam negeri ini dan akan meneruskan agenda pemerkasaan parti.

“Adalah wajar para pemimpin UMNO bersikap lebih matang sekiranya sebarang pemasalahan dibawa berbincang bersama dan bukan dibawa ke media sosial,” katanya dalam kenyataan dikeluarkan, hari ini.

Dalam pada itu, pihaknya mengutuk sekerasnya ke atas perbuatan sesetengah pihak yang tidak bertanggunjawab yang merosakkan keharmonian UMNO dan kerajaan negeri yang merupakan ancaman yang perlu dihentikan segera.

“Pemuda UMNO negeri tidak teragak-agak untuk mengambil tindakan mengikut lunas undang-undang parti kepada pihak yang membuat dakwaan palsu serta melaporkan kepada Lembaga Disiplin UMNO Malaysia jika terdapat mana-mana kepimpinan atau ahli yang membuat dakwaan atau kenyataan tidak bertanggungjawab sehingga menggugat kestabilan kerajaan negeri dan parti yang telah kita usahakan ini.

“Sebaliknya kita bersama-sama perlu menumpukan khidmat kepada rakyat dan negeri ini disamping mempersiap dan memperkemas gerak kerja menghadapi Pilihan Raya Umum ke-15 (PRU15) yang akan menjelang tiba,”katanya.


Perdana Menteri setuju rasmi Hawana 2022

KUALA LUMPUR, 21 April – Perdana Menteri Datuk Seri Ismail Sabri Yaakob akan merasmikan sambutan Hari Wartawan Nasional (HAWANA) 2022 yang dijadual diadakan di Melaka pada 29 Mei depan.

Menurut kenyataan Ikatan Setia Kawan Wartawan Malaysia dan Indonesia (ISWAMI), perdana menteri telah mengadakan pertemuan bersama wakil-wakil media bagi membincangkan pelaksanaan HAWANA 2022 di Putrajaya, hari ini.

Wakil media diketuai Presiden ISWAMI Datuk Mokhtar Hussain, Pemangku Ketua Pegawai Eksekutif Pertubuhan Berita Nasional Malaysia (Bernama) Roslan Ariffin, Penasihat ISWAMI Datuk Zakaria Abdul Wahab, Ketua Pengarang UtusanTV Datuk Zulkefli Hamzah dan Ketua Pengarang Astro Awani Ashwad Ismail.

“Sambutan HAWANA adalah bagi menghargai golongan wartawan di Malaysia, yang disambut pada setiap 29 Mei bersempena penerbitan pertama akhbar Utusan Melayu pada 29 Mei 1939,” menurut kenyataan itu.

Selain itu, ISWAMI Malaysia akan mengundang 17 pemimpin utama media dari Indonesia termasuk ISWAMI Indonesia, untuk hadir ke sambutan HAWANA 2022.

Seramai 20 editor muda daripada pelbagai agensi media di Indonesia juga akan diundang untuk program lawatan muhibbah pada Jun ini, bagi mengukuhkan lagi kerjasama strategik media seterusnya hubungan dua hala kedua-dua negara.- BERNAMA


Dua bot karam, empat nelayan hilang

Pegawai Operasi Jabatan Bomba dan Penyelamat Malaysia (JBPM) Pulau Pinang Mohd Awis Kharni Abdul Rahman berkata susulan itu, pihaknya menggerakkan operasi mencari dan menyelamat (SAR) di kawasan perairan Pulau Kendi.

“Kami menerima laporan memaklumkan bahawa tiga nelayan telah hilang selepas bot mereka karam namun hasil SAR, pihak bomba hanya berjaya menemukan dua daripadanya iaitu Tan Soon Gin, 30-an dan Pai San Chu Kaw, 40-an iaitu warga Thailand,” katanya.

Sementara itu, tiga lagi nelayan hilang selepas bot dinaiki mereka dipercayai dipukul ombak sebelum terbalik dan karam di perairan Kuala Muda, Penaga.

Pegawai Operasi JBPM Pulau Pinang Yusmin Mohd Yusoff berkata pihaknya menerima panggilan kecemasan berhubung kejadian pada 10.46 pagi sebelum operasi SAR digerakkan di perairan itu.

“Berdasarkan maklumat, tiga nelayan itu adalah Mohd Firdaus Samsudin, Hazizul Zakaria dan Ruzidi Saad, kesemuanya berusia 34 hingga 44 tahun,” katanya.


PKP: Lima sektor ekonomi dibenarkan beroperasi

KUALA LUMPUR 11 Jan – Kerajaan membenarkan lima sektor ekonomi perlu beroperasi sewaktu Perintah Kawalan Pergerakan (PKP) yang akan dilaksanakan untuk tempoh selama 14 hari mulai Rabu ini, kata Perdana Menteri Tan Sri Muhyiddin Yassin.

“Sektor ini dibenarkan beroperasi kerana peranannya menyokong kerja-kerja membekal keperluan asas seperti makanan, minuman, dan barangan keperluan rumah serta penjagaan diri, kelengkapan Peralatan Pelindung Peribadi (PPE), peranti perubatan dan ubatan kepada petugas kesihatan, aktiviti perdagangan antarabangsa, memastikan rantaian bekalan tidak terputus dan menyokong infrastuktur kritikal dan kerja-kerja kecemasan,” katanya.

“Mana-mana majikan yang melanggar SOP dan menyebabkan berlakunya penularan jangkitan COVID-19 ditempat kerja, tindakan tegas akan diambil berdasarkan undang-undang termasuk menutup premis berkenaan,” tegasnya.


Program MySTEP dilanjutkan hingga 31 Dis 2023, gaji dinaikkan RM100

Menteri Kewangan Tengku Datuk Seri Zafrul Tengku Abdul Aziz berkata tempoh perkhidmatan MySTEP sektor awam juga akan dilanjutkan hingga 31 Dis 2023 manakala gaji MySTEP akan dinaikkan sebanyak RM100 iaitu antara RM1,500 hingga RM2,100.

“Keluarga Malaysia akan terus disediakan dengan peluang mengikuti pelbagai program peningkatan kemahiran dan latihan semula bagi mempersiap diri memenuhi kehendak pasaran kerja,” katanya ketika membentangkan Rang Undang-Undang Perbekalan 2023 di Dewan Rakyat hari ini.

Selain itu, beliau berkata kerajaan juga akan meneruskan Insentif Penggajian di bawah Pertubuhan Keselamatan Sosial (Perkeso) tahun depan, bagi menggalakkan majikan menyediakan peluang pekerjaan untuk golongan Orang Kurang Upaya, Orang Asli, bekas banduan dan wanita yang kembali bekerja.

“Di bawah Insentif Penggajian Perkeso ini, sebanyak RM150 juta disediakan dan dijangka dapat membuka peluang kerjaya kepada lebih 70,000 pencari kerja,” katanya.

Tengku Zafrul berkata kerajaan juga menyediakan bantuan mobiliti sebanyak RM500 kepada pencari kerja yang mendapat pekerjaan di luar negeri bermaustautin manakala RM1,000 melibatkan penghijrahan jarak jauh iaitu dari Sabah atau Sarawak ke Semenanjung dan sebaliknya.

Dalam pada itu, beliau berkata HRD Corp juga akan menyediakan sejumlah RM750 juta untuk memberi latihan kemahiran kepada lebih 800,000 pekerja bagi meningkatkan produktiviti dan peluang pendapatan.

“Sebagai usaha melahirkan bakat baharu, Suruhanjaya Sekuriti dengan kerjasama Dana Pembangunan Pasaran Modal akan menubuhkan Dana Inovasi Digital (DIGID) melibatkan RM30 juta bagi meningkatkan kebolehpasaran 9,000 graduan dalam pasaran modal.

“Selain itu, RM20 juta turut disediakan bagi melaksanakan Program Usahawan Siswazah (PUSh) untuk memanfaat 1,000 graduan menceburi bidang keusahawanan,” katanya. – BERNAMA


Siapa khianat anak bulus?

KUALA TERENGGANU, 7 Mac – Polis membuka kertas siasatan susulan penemuan kira-kira 20 ekor kucing jalanan yang mati bergelimpangan dipercayai akibat perbuatan khianat di kawasan peranginan Pantai Bukit Keluang di Besut, pada Ahad.

Ketua Polis Daerah Besut Supt Abdul Rozak Mohammad berkata pihaknya menerima aduan berhubung perkara itu daripada seorang individu yang telah menerima video melalui Whatsapp tentang kejadian kematian kucing terbabit di kawasan sekitar pantai itu, pada kira-kira 10 pagi semalam.

Katanya siasatan awal mendapati bangkai kucing-kucing berkenaan ditemukan oleh seorang lelaki yang pada mulanya terlihat beberapa ekor kucing mati bergelimpangan di atas tanah sekitar pantai tersebut pada kira-kira 8.30 pagi, Ahad.

“Sebanyak 15 ekor kucing telah mati manakala dua ekor kucing masih hidup namun dalam keadaan kesakitan. Dua ekor kucing mati berdekatan persisiran pantai, manakala 13 ekor kucing lagi mati di atas tanah berdekatan pokok-pokok.

“Terdapat kesan lebam biru pada perut kucing, darah pada mulut dan hidung serta ada yang terburai perut,” katanya dalam kenyataan di sini, hari ini.

Katanya, kes disiasat di bawah Seksyen 428 Kanun Keseksaan (Khianat ke atas Binatang) yang boleh dikenakan hukuman penjara sehingga 3 tahun atau denda atau kedua-duanya sekali, jika sabit kesalahan.

Sementara itu katanya pihak Penguatkuasaan dan Teknikal dari Jabatan Perkhidmatan Veterinar Besut dan Kuala Terengganu telah hadir ke tempat kejadian dan mengeluarkan semula kucing yang telah ditanam itu untuk mengambil sampel bagi tujuan analisis.

Semalam, video penemuan bangkai kucing itu yang dikongsi oleh kakitangan Universiti Sultan Zainal Abidin (UniSZA) Badrul Hafeezy Ali, 35, menjadi tular di laman Facebook dan mendapat pelbagai reaksi warganet yang meluahkan rasa sedih dan kecewa dengan kejadian itu. – BERNAMA


SOP ‘showcase’ ketat elak isu kompaun berulang

KOTA LAKSAMANA 22 Mac – Pematuhan prosedur operasi standard (SOP) yang lebih ketat dikenakan sepanjang penganjuran ‘showcase’ Wings Raikan Cinta Ramadan pada 16 Mac ini.

Menurut Datuk Awie, ia bagi mengelakkan isu beliau dikenakan kompauan RM10,000 kerana melanggar SOP pada showcase yang sama tahun lalu berulang.

“Pihak Hotel LaCrista selaku penganjur akan ketatkan lagi, mungkin akan ada pihak keselamatan termasuk dari pihak saya juga untuk jaga ketenteraman sewaktu persembahan nanti.

“Kita tidak mahu isu berbangkit, kalau berlaku kali kedua, nama semua nama pihak akan terpalit sekali, jadi, SOP nanti pihak hotel akan tentukan nanti,” katanya.

Beliau berkata demikian sidang akhbar Wings Raikan Cinta Ramadan di LaCrista Hotel Melaka yang turut disertai Pengarah Urusan Hotel LaCrista Datuk Rosthman Ibrahim.

Menurut Awie, pihaknya memahami hasrat peminat yang mahu mengambil kesempatan mendekati atau bergambar dengan beliau atau anggota Wings lain namun perlu terlebih dahulu mematuhi SOP.

“Kalau kita nak bergambar nanti, kita akan fikirkan SOP yang lebih selamat daripada kebiasaan, jika semua sudi dan patuh SOP maka tidak timbul masalah.

“Walaupun kita bakal hadapi fasa endemik nanti dan kerajaan minta kita teruskan patuh SOP tetapi sebenarnya untuk jaga keselamatan rakyat,” ujarnya.

Bagaimanapun, kata Awie, penganjuran showcase Wings bukan acara konsert yang ‘ganas’ sebaliknya menampilkan 15 lagu Wings yang berunsur ketuhanan serta popular pada tahun 1987.

Showcase Wings Raikan Cinta Ramadan akan bermula di Hotel Holiday Villa, Johor Bharu pada 15 April dan kemudiannya bergerak ke Melaka di LaCrista Hotel keesokkan harinya.

Harga mengikut pakej iaitu Silver Package Meja RM3,000, Kerusi RM400 (1 Meja 8 Orang), Gold Package Meja RM4,000, Kerusi RM530, VIP Package Meja RM5000 (kerusi RM780) manakala Super VVIP pada harga RM12,000 atau RM1,500 seorang.

Sementara itu menurut Datuk Rosthman, juadah berbuka sempena Ramadan tahun ini menampilkan kelainan menu yang berkonsepkan hidangan nusantara dari negara jiran Indonesia.

Kata beliau, pihaknya mengambil tukang masak khas dari negara tersebut bagi menyediakan menu masakan nasi Padang dan Sunda yang popular di negara tersebut.


Jangkitan COVID-19 di Dewan Bedah Hospital Canselor Tuanku Muhriz terkawal

KUALA LUMPUR, 20 Julai – Hospital Canselor Tuanku Muhriz (HCTM) Universiti Kebangsaan Malaysia (UKM) menegaskan bahawa kes COVID-19 melibatkan Dewan Bedah hospital berkenaan ketika ini adalah terkawal.

Pengurusan HCTM UKM dalam kenyataan memaklumkan semua kakitangan mereka terutamanya petugas kesihatan sentiasa mengamalkan prosedur operasi standard (SOP) terkini yang dikeluarkan oleh Kementerian Kesihatan (KKM) sama ada di tempat kerja mahupun ketika berada di tempat lain.

“HCTM sangat prihatin terhadap peningkatan kes COVID-19 dalam kalangan petugas kesihatan ini dan akan sentiasa memantau perkembangan jangkitan kes COVID-19 dalam kalangan petugas kesihatan dari semasa ke semasa,” menurut kenyataan itu.

Kenyataan itu dikeluarkan bagi menafikan penularan mesej di media sosial yang mendakwa terdapat jangkitan COVID-19 tidak terkawal di Dewan Bedah dan ia berpunca daripada ketidakpatuhan terhadap SOP terutamanya melibatkan pemakaian peralatan perlindungan peribadi (PPE).


Menteri luang masa bersarapan kerana mesyuarat kabinet tangguh

“Itu sarapan pagi secara spontan apabila Mesyuarat Kabinet tangguh pukul 10 pagi sebab Perdana Menteri (PM) Datuk Seri Ismail Sabri (Yaakob) ada program Hari Polis (Peringatan Hari Polis ke-215 ),” katanya  ketika ditanya mengenai pertemuan beberapa menteri UMNO di hotel itu pagi tadi.

Noh yang juga Pengerusi Badan Perhubungan UMNO Selangor berkata beliau merasa hairan  tindakan mereka bersarapan boleh dijadikan isu, sedangkan tiada apa-apa yang berlaku.

“Hari ini Mesyuarat Kabinet bermula lewat, hari ini Jumaat selalu kita bermula pukul 9 pagi sebab kita nak habiskan sebelum 1 tengah hari,” katanya kepada pemberita selepas melawat rumah penerima bantuan zakat di Parit 4, di sini hari ini.

“Tapi hari ni oleh kerana PM menghadiri Hari  Polis, mesyuarat mula 10 pagi jadi kami yang sampai awal, kami pergi sarapan pagi  dekat hotel di depan bangunan Jabatan Perdana Menteri sahaja,” katanya lagi sambil menambah tiada mana-mana timbalan menteri yang hadir ketika itu.

Dalam pada itu, Menteri Komunikasi dan Multimedia Tan Sri Annuar Musa dalam ciapan di Twitter beliau turut memperakui perkara yang sama.

”Pagi ini mesyuarat Kabinet lewat satu jam kerana YAB PM hadiri Hari Polis. Sementara menunggu, kami bersarapan capati di Hotel Pulse Grande Putrajaya, YB Reezal Merican  (Menteri Perumahan dan Kerajaan Tempatan Datuk Seri Reezal Merican Naina Merican ) belanja,” ciapnya.

Di KUALA LUMPUR, Menteri Kesihatan Khairy Jamaluddin menafikan terdapat perbincangan berkenaan pembubaran Parlimen dalam pertemuan melibatkan jemaah menteri dan timbalan menteri UMNO di Putrajaya pagi tadi.

“Kita hanya bersarapan pagi sahaja. Datuk Seri Reezal (Merican) belanja sebab kita dah lama tak jumpa. Tiada (perbincangan) pembubaran Parlimen,” katanya dalam sidang media selepas lawatan kerja ke Ibu Pejabat Kebangsaan Persatuan Bulan Sabit Merah (PBSM). – BERNAMA


Mahkamah tolak permohonan suspek macau scam bebas tahanan POCA

KUALA LUMPUR 26 Feb. – Enam lelaki warganegara China yang ditahan kerana didakwa terlibat dalam Macau Scam dan sindiket perjudian dalam talian akan kekal dalam tahanan di bawah Akta Pencegahan Jenayah (POCA) 1959.

Ia berikutan keputusan Pesuruhjaya Kehakiman Mahkamah Tinggi Datuk Azhar Abdul Hamid yang menolak permohonan mereka terhadap perintah tahanan awal selama 59 hari di bawah Seksyen 4(2)(a) POCA.

Enam lelaki warga China itu ialah Jiang Xiang, Wang Jun Cheng, Li Jiang, Luo Hong Bin, Lei Meng dan Yu Xiang Yu yang ditahan dalam operasi khas polis berkaitan sindiket perjudian dalam talian pada Oktober tahun lalu.

Azhar membuat keputusan itu selepas membenarkan bantahan awal responden iaitu Inspektor Wayandiana Abdullah yang sedang menyiasat kes itu, Mahkamah Majistret Kuala Lumpur, Ketua Polis Negara dan kerajaan.

“Saya dapati perintah tahanan di bawah Seksyen 4(2)(a) Akta Pencegahan Jenayah telah menjadi akademik memandangkan pemohon telah ditahan selama enam bulan di bawah Seksyen 19A(1) akta sama.

“Mereka kini ditahan di Pusat Pemulihan Khas (PPK) di Simpang Renggam, Johor dan Bentong, Pahang. Oleh itu, bantahan awal responden dibenarkan dan permohonan writ habeas corpus ditolak,” kata Azhar.

Dalam permohonan yang difailkan secara berasingan, mereka memohon perintah bahawa penangkapan dan penahanan mereka di bawah akta itu tidak mempunyai asas, tidak mematuhi prosedur dan mala fide.


Harimau Malaya mengaum di udara

Usaha itu turut menandakan kolaborasi erat dan perkongsian visi antara MAB dan Persatuan Bolasepak Malaysia (FAM) sebagai dua jenama terkemuka negara.

Bahagian luar badan pesawat berbadan lebar itu direka bentuk untuk memaparkan kedua-dua ikon kebangsaan itu dengan menghubungkan jalur-jalur merah dari Jalur Gemilang dengan logo Harimau Malaya, yang melambangkan kerjasama, kekuatan dan perpaduan antara kedua-dua jenama itu.

“Livery” berkenaan direka bentuk oleh Dr Mohamed Razeef Abdul Razak dan Dr Verly Veto Vermol dari Kolej Pengajian Seni Kreatif, Universiti Teknologi Mara (UiTM) dengan kerjasama FAM.

Ketua Pegawai Eksekutif Kumpulan MAB Kapten Izham Ismail berkata sebagai pembawa bendera Malaysia, kedua-dua entiti itu mempunyai tanggungjawab untuk memainkan peranan mereka dalam mewakili negara pada tahap tertinggi dari segi aspek keselamatan, disiplin dan komitmen terhadap kecemerlangan.

“Menerusi perkongsian ini, kami tidak sabar untuk menyokong dan memudahkan perjalanan yang selamat dan lancar kepada pasukan bola sepak negara kita semasa mereka menghadapi kejohanan-kejohanan utama meliputi destinasi dalam dan luar rangkaian Malaysia Airlines, supaya bersama-sama, kita boleh mempromosikan  kempen ‘Fly Malaysia’ dengan penuh rasa bangga serta membawa semangat Hospitaliti  Malaysia ke mana saja kami pergi.

“Kami berbesar hati untuk menerbangkan skuad kebangsaan Bawah 23 (B-23) tidak lama lagi dengan menaiki penerbangan Malaysia Airlines ke Phnom Penh, Kemboja, untuk bertanding dalam Kejohanan B-23 AFF (Persekutuan Bola Sepak ASEAN) 2022,” katanya pada majlis pelancaran itu di Kompleks Kejuruteraan MAB di sini.

Sementara itu, Presiden FAM Datuk Hamidin Mohd Amin berkata “livery” Harimau Malaya pada pesawat  itu boleh diibaratkan sebagai satu penambahbaikan dalam kerjasama antara badan induk bola sepak negara itu dan MAB.

“Malaysia Airlines sentiasa bermurah hati dalam membawa pasukan negara kita ke pelbagai tugasan antarabangsa dengan penerbangan sewa khas yang menggunakan ‘livery’ tersebut, malah sebelum ia dilancarkan, justeru memberikan pasukan kita layanan mesra yang hanya dapat diberikan oleh Malaysia Airlines.

Peristiwa penuh bermakna ini juga adalah sumber inspirasi kepada pasukan dalam kami bersedia menghadapi kelayakan Piala Asia AFC pada Jun dan kami harap akan dapat membanggakan negara pada kejohanan itu,” katanya.

Dalam pada itu, MAB turut merasmikan kad Harimau Malaya x Enrich 2022 iaitu kad yang direka bentuk khas dengan lambang Harimau Malaya dan menawarkan faedah istimewa kepada ahli-ahlinya dan penyokong bola sepak negara.


Lelaki ditemui mati dengan kesan tetakan di Seri Kembangan

KUALA LUMPUR 10 Okt. – Seorang lelaki tempatan berusia 40 tahun ditemukan mati dipercayai dibunuh di bilik sewanya di Taman Serdang Utama, Seri Kembangan di sini petang semalam.

Ketua Polis Daerah Serdang Asisten Komisioner A.A Anbalagan berkata, mayat lelaki itu ditemukan terbaring dengan beberapa kesan tetakan pada kepala, rusuk kanan, belakang badan dan kedua-dua lengan.

“Dalam rumah berkenaan terdapat beberapa bilik lain yang dipisahkan dengan papan dan disewa kepada penyewa yang lain,” katanya dalam kenyataan hari ini.

Beliau berkata kes disiasat mengikut Seksyen 302 Kanun Keseksaan dan orang ramai yang mempunyai maklumat mengenai kejadian itu diminta tampil membantu siasatan.


Kajian pembinaan LPT3 selesai, KKR tunggu EPU

Beliau berkata Kementerian Kerja Raya (KKR) sedang menunggu tindakan selanjutnya daripada agensi berkenaan dan EPU akan membuat keputusan sama ada perbelanjaan LPT3 akan diperuntukkan dalam Rolling Plan Pertama Rancangan Malaysia Ke-12 (RMK-12) atau seterusnya.

“Setelah kita dapat hala tuju, barulah kita akan tahu bila ia akan dilaksanakan,” katanya kepada pemberita selepas majlis prapelancaran Persidangan dan Pameran Jalan Malaysia (MRC) ke-11 serta Kongres Persekutuan Jalan Antarabangsa (IRF) Wilayah Asia-Pasifik keempat di sini hari ini.

Mengulas mengenai isu kekurangan tenaga kerja bagi bidang pembinaan, Fadillah berkata masalah tersebut berkurangan susulan kemasukan semula pekerja asing ke negara ini sejak bulan lepas.

Sementara itu, beliau berkata MRC 2022 dan Kongres IRF Wilayah Asia-Pasifik keempat, diadakan serentak pada 11 hingga 13 Okt di Pusat Dagangan Dunia Kuala Lumpur.

Menurutnya perancangan, pembinaan, penyelenggaran dan pengurusan jalan-jalan Persekutuan dan negeri sepanjang 254,000 kilometer juga perlu difikirkan supaya ia berdaya tahan. – BERNAMA


72 tahanan Rohingya masih diburu – Polis

ALOR SETAR, 24 April – Polis masih mengesan baki 72 tahanan pelarian etnik Rohingya yang masih bebas selepas melarikan diri dari Depot Tahanan Imigresen Sungai Bakap dekat Bandar Baharu, Rabu lepas.

Ketua Polis Kedah CP Wan Hassan Wan Ahmad berkata lapan pelarian telah ditahan semula semalam dan hari ini, manakala usaha mengesan baki pelarian yang bebas masih diteruskan.

“Setakat petang ini, baki tahanan yang masih belum ditemukan ialah 72 orang dan operasi mengesan mereka masih berjalan,” katanya dalam kenyataan di sini hari ini.

Enam daripada mereka maut dirempuh kenderaan ketika melintas di KM 168 Lebuhraya PLUS menghala ke selatan berhampiran Jawi, Pulau Pinang.- BERNAMA


Tajuk-tajuk Utama Akhbar – Isnin, 4 Julai 2022

Mendakwa berusia 20-an tetapi hakikatnya masih di bawah umur malah ada yang masih di bangku sekolah semata-mata mahu menjalin hubungan cinta tengan lelaki kaya. Meraka kemudian akan memeras wang pasangan selepas identiti sebenar terbongkar supaya memenuhi permintaan atau berdepan tindakan undang-undang kerana berasmara dengan gadis bawah umur.

Some food traders are raising prices to stay afloat but there are also those who focus on profiteering. A consumer association says while subsidies for bottled cooking oil were withdrawn from July 1, traders had increased the prices of old stock, too. The authorities need to mount aggressive enforcement to stop this.

All it took was a five-hour-long course for our undercover reporter to be ‘certified’ a licensed practitioner who could inflict dental woes on unsuspecting patients. But going after centres offering such illegal beauty courses is far more difficult.

Kerajaan Sarawak mencuba sedaya ulaya mencari pelbagai pendekatan yang boleh diguna pakai sebagai penyelesaian jangka panjang bagi meningkatkan jaminan keselamatan makanan dalam menangani isu inflasi. Justeru, pendekatan Sarawak sekarang membangunkan taman agro yang dilengkapi dental semua infrastruktur digital dan sistem saliran yang baik. Kami sedang membina taman agro , yang serupa dengan taman perindustrian tetapi ini khusus untuk produk pertanian dan pengeluaran pertanian. Dasar jangka panjang Sarawak menjadi pengeksport bersih makanan dan bukannya pengimport.


Seramai 120 individu ditahan tidak punyai lesen jual bunga api

Setiausaha Polis Malaysia Datuk Noorsiah Mohd Saaduddin berkata kesemua kes terbabit disiasat di bawah Seksyen 8, Akta Bahan Letupan 1957 yang memperuntukkan hukuman penjara tujuh tahun atau denda RM10,000 atau kedua-duanya sekali.

“Polis Diraja Malaysia sentiasa melakukan pemantauan dan pemeriksaan secara menyeluruh serta berterusan di seluruh negara termasuk terhadap penjualan bunga api dan mercun secara dalam talian melalui platform media sosial serta e-dagang.

“Orang ramai diingatkan supaya tidak terlibat dengan penjualan bunga api dan mercun secara haram kerana tindakan tegas akan diambil berdasarkan undang-undang sedia ada,” katanya dalam kenyataan di sini hari ini.

Pada masa sama, Noorsiah berkata polis telah menerima sebanyak 6,526 permohonan bagi mendapatkan lesen menjual bunga api dan mercun di seluruh negara sempena perayaan Aidilfitri tahun ini.


10 termasuk penjawat awam ditahan berparti liar

BUTTERWORTH 14 Feb. – Polis menahan 10 individu termasuk seorang penjawat awam yang sedang leka berhibur dan berparti liar di sebuah inap desa di Kampung Benggali, di sini awal pagi ini.

Ketua Polis Daerah Seberang Perai Utara (SPU) Asisten Komisioner Noorzainy Mohd Noor berkata, bertindak hasil maklumat awam dan risikan dijalankan, pihaknya menyerbu pangsapuri itu pada 1.10 pagi dan mendapati terdapat lapan lelaki serta dua wanita yang kesemuanya berusia 21 hingga 31 tahun sedang berhibur.

“Kumpulan itu menyewa inap desa tersebut untuk berparti liar dan minum air ketum kerana dalam pemeriksaan di rumah terbabit kami turut menemukan enam bungkusan serta sebotol air ketum. Selain itu polis turut merampas satu set pembesar suara, mereka turut menjadikan rumah itu seperti pusat hiburan dan turut memasang muzik dengan kuat untuk berhibur di situ,” katanya ketika dihubungi Bernama hari ini.

Katanya, siasatan mendapati mereka menyewa pangsapuri itu tiga hari dua malam dengan bayaran RM300 untuk dijadikan tempat berhibur dan minum air ketum bagi mengelak dikesan pihak berkuasa terutama ketika pelaksanaan Perintah Kawalan Pergerakan (PKP).

“Semasa serbuan awal pagi tadi, mereka baru semalam menginap di situ untuk berparti liar dan setakat ini ujian air kencing semua mereka didapati negatif,” katanya dan menambah mereka yang ditahan terdiri daripada penjawat awam iaitu bekerja sebagai atendan sebuah hospital, berniaga, pekerja kilang, pekerja kurier dan pekerja syarikat swasta.

Beliau berkata selain dikompaun RM1,000 setiap seorang kerana melanggar PKP iaitu berhimpun untuk aktiviti sosial dan rentas daerah, semua mereka turut direman selama tiga hari bagi membantu siasatan mengikut Seksyen 30(3) Akta Racun 1952 iaitu memiliki air ketum.


PR1MA kaji semula 20 projek yang ditamatkan- Shahidan

KUALA LUMPUR 31 Mac – Perbadanan PR1MA Malaysia (PR1MA) akan mengkaji semula potensi kira-kira 20 projek di bawah perbadanan itu yang telah atau akan ditamatkan agar boleh dibangunkan berdasarkan konsep bersesuaian dengan keperluan semasa.

“Hasil proses ini, daripada 94 projek yang telah ditandatangani perjanjian, 32 projek telah atau akan ditamatkan,” katanya dalam sidang media di sini hari ini.

Beliau menjelaskan PR1MA juga akan memberikan perhatian khusus terhadap projek yang sedang dalam pembangunan namun mengalami kelewatan seperti Residensi Tebrau dan Melaka Tengah 2.

Katanya projek Residensi Tebrau kini dalam proses memberikan milikan kosong dan akan diserah selewat-lewatnya pada 30 April ini manakala projek Melaka Tengah 2 pula dalam proses melantik kontraktor penyelamat.

Shahidan juga berkata PR1MA terus mencari kaedah penyelesaian untuk membantu golongan sasaran memiliki rumah khususnya dalam tempoh ekonomi yang mencabar termasuk melalui pengenalan Skim Rent To Own.

Beliau berkata PR1MA kini memperhalusi terma serta mekanisma pelaksanaan skim itu sebagaimana yang diumumkan kerajaan dalam Belanjawan 2021 dan ia dijangka dilancarkan pada Jun depan.


Tambah baik dokumen SKN 2.0 dalam peringkat akhir – PAT

PORT DICKSON 22 Sept. – Angkatan Tentera Malaysia (ATM) sedang dalam peringkat akhir penambahbaikan dokumen Strategi Ketenteraan Negara (SKN) 2.0 yang mendukung kuasa negara ke arah Malaysia yang selamat, berdaulat dan makmur, kata Panglima ATM Jen Tan Sri Affendi Buang.

Beliau berkata SKN 2.0 berkenaan dirumus untuk memberi pilihan ketenteraan berjulat luas dalam menangani krisis, konflik dan peperangan yang berkemungkinan boleh berlaku kepada negara.

Menurutnya, sinergi elemen Whole of Government and Whole of Society (WoGos) turut digunapakai dalam reka bentuk mekanisme pertahanan serta menjadi panduan utama kepada pembangunan elemen ketenteraan kuasa negara dan dasar negara yang lain.

“SKN 2.0 ini juga memberi tumpuan kepada reformasi ‘Angkatan Masa Hadapan’ melalui ciri-ciri yang meliputi kebersamaan, kebolehoperasian, berasaskan teknologi, keupayaan untuk beroperasi serentak dalam dua wilayah dan berorientasikan misi.

“Reformasi Angkatan Masa Hadapan ini hendaklah dilaksanakan secara terperinci melalui pendekatan reka bentuk yang dipacu oleh hala tuju jelas serta pembangunan angkatan menggabungkan keseluruhan mekanisme seperti sumber manusia,” katanya ketika menyampaikan perutusan sempena Sambutan Hari ATM ke-88 di sini hari ini.

Dalam pada itu, beliau berkata pelan tindakan pembangunan angkatan (ACE 30) baharu itu merangkumi penjajaran, penentukuran serta proses perkembangan secara progresif dan garis masa pelaksanaannya bermula 2020 hingga 2030.

Bagaimanapun, katanya perancangan, pembangunan dan perolehan pertahanan itu hendaklah dilaksana secara menyeluruh kerana kegagalannya akan memerangkap ATM menjadi sebuah angkatan lompong malah lebih buruk lagi hasrat menjadi ACE 30 terhalang dan berkemungkinan besar tidak tercapai.

Sementara itu, mengenai hal ehwal kebajikan warganya, Affendi berkata satu kajian terhadap skim perkhidmatan anggota bagi melihat semula kadar pemberian pencen kepada anggota yang telah berkhidmat selama 12, 15 dan 18 tahun sedang dilaksanakan.

“Ini adalah inisiatif baharu kerana skim pencen sebelum ini terpakai kepada mereka yang berkhidmat selama 21 tahun dan ke atas sahaja selain sedang mengusahakan inisiatif bagi memperkasakan para isteri dan keluarga warga ATM,” katanya.

Foto- Facebook MINDEF.Beliau berkata ATM dan Kementerian Pertahanan akan terus meneroka inisiatif terbaharu demi memperbaiki taraf hidup veteran termasuk program Kerjaya Kedua dan program Keistimewaan membabitkan kerjasama majikan dan badan korporat di negara ini.

Dalam perkembangan lain, Affendi turut menzahirkan penghargaannya kepada petugas Op Benteng yang cekal mengawal persempadanan negara supaya ia tidak dibolosi anasir asing sewenang-wenangnya selain menasihati anggota untuk melaksanakan tugas dengan jujur dan amanah.

Terdahulu, seramai 2,500 pegawai dan anggota ATM terlibat dalam sambutan Hari ATM bertemakan ‘Kedaulatan Negara Tanggungjawab Bersama’ secara fizikal mengikut prosedur operasi standard (SOP) tanpa kehadiran penonton bagi mengurangkan penularan COVID-19 dengan Latihan Kesiagaan Aset dan Kompetensi ATM serta Perbarisan Statik Tempur.

Dalam pelaksanaan latihan kesiagaan yang dijalankan tersebut, diperlihatkan keupayaan aset serta kompentensi ATM yang melibatkan Tentera Darat Malaysia, Tentera Laut Diraja Malaysia (TLDM) dan Tentera Udara Diraja Malaysia (TUDM).

“Saya ucapkan syabas atas pertunjukan pada awal tadi, itu adalah satu pertunjukan yang menggerunkan. Sekarang saya boleh katakan bahawa kamu semua sudah bersedia untuk demonstrasi berkelas dunia,” katanya.


Orang muda perlu diberi peluang, pastikan sasaran remajakan UMNO tercapai

KUALA LUMPUR, 19 Mac – Beberapa perwakilan muda UMNO hari ini mahu parti itu terus memberi peluang kepada anak muda untuk memastikan sasaran meremajakan parti terlaksana.

Malah ada antara mereka memberi jaminan akan berusaha menarik sokongan golongan muda demi memberi kemenangan kepada UMNO pada Pilihan Raya Umum ke-15 (PRU15).

‘’Insya-Allah jika PRU 15 ini, ayahanda presiden (Datuk Seri Dr Ahmad Zahid Hamidi) beri 50 kerusi sekali pun untuk Pemuda…kita janji dan jamin kita akan menangkan kesemua kerusi itu,” kata Wakil Pergerakan Pemuda Melaka Dr Muhammad Akmal Saleh.

‘’Kalau sebelum ini, jarang nak tengok calon Pemuda lebih daripada seorang (bertanding di satu-satu kawasan pilihan raya), tetapi di bawah pimpinan presiden hari ini, bukan seorang…bukan juga dua tetapi empat (kerusi) diberikan kepada Pemuda (UMNO) di PRN Melaka dan lima di (PRN) Johor dan Alhamdulilah semua kerusi kita menang,’’ katanya ketika membahaskan ucapan dasar Presiden UMNO pada Perhimpunan Agung UMNO 2021 di sini hari ini.

Sementara itu, perwakilan Mahasiswa UMNO Wan Muhammad Zuhir Ghazali berkata calon-calon muda yang berpotensi harus terus diketengahkan bagi menzahirkan prinsip peremajaan UMNO.

“Calon-calon muda yang berpotensi harus kita angkat. Calon-calon yang berupaya dan berimej bersih harus kita julang. Representasi dan partisipasi calon muda hari ini bukan lagi fatamorgana ciptaan semata-mata.

“Di (pilihan raya negeri) Melaka dan Johor adalah saksi hidup, bagaimana calon muda boleh menang di kerusi ‘keras’. Bagaimana calon yang berkredibliti yang dijadikan “poster boy of Johor” begitu mendapat sambutan yang luar biasa,” katanya.

Beliau berkata UMNO perlu membawa pembaharuan merangkumi tawaran, tindakan dan pendekatan baharu untuk menenangi hati golongan muda sekali gus mampu meremajakan parti itu khususnya menarik sokongan Undi 18.

Sementara itu, perwakilan dari Terengganu Bazlan Abd Rahman berkata UMNO mesti merangka tawaran baharu kepada golongan muda bagi meyakinkan mereka terus bersama-sama parti itu.

“Pada PRU ke 15 nanti, dijangka 22.7 juta layak mengundi. Daripada jumlah itu seramai 5.6 juta ialah pemilih kali pertama…1.2 juta daripada mereka berusia sekitar 18 hingga 20 tahun.

“Bagaimana kita mahu memastikan mereka ini menyokong UMNO. Apakah rancangan kita? Apakah tawaran kita? Apakah peluang mereka nanti dalam bidang pendidikan, peluang pekerjaan, perumahan dan segala bentuk kebajikan mereka,” katanya.

Sementara itu, wakil Kelab UMNO Luar Negara Haziq Hafiz Himas meminta UMNO untuk lebih proaktif dalam menyuburkan semangat dan kecintaan untuk membina negara yang lebih baik bersama parti.

“Jangan pernah disia-siakan peluang ini , jangan pernah untuk kita leka lagi. Sebelum parti politik lain ambil kesempatan, lebih baik kita mengawal keadaan. UMNO perlu segera memburu bakat-bakat berkualiti ini sebelum mereka beralih angin ternoda dengan fitnah dan penipuan puak pembangkang,” katanya.


K-KOM akan hidupkan kembali warisan telah pupus

GEORGE TOWN, 25 Sept – Kementerian Komunikasi dan Multimedia (K-KOM) akan menghidupkan kembali warisan dan kebudayaan yang telah pupus dalam usaha memupuk seni warisan serta industri kreatif negara.

Timbalan Menteri Komunikasi dan Multimedia Datuk Zahidi Zainul Abidin berkata pihaknya akan pergi ke setiap negeri untuk melihat serta mengenal pasti warisan atau kebudayaan yang telah pupus dan menjalankan usaha menghidupkannya semula.

“K-KOM dapat tahu sesetengah aktiviti warisan dan kebudayaan di beberapa negeri telah pupus jadi kita hendak pergi ke tiap-tiap negeri dan lihat macam mana nak buat supaya warisan dapat dihidupkan kembali, kita akan panggil balik bakat-bakat (warisan dan kebudayaan) tersebut.

“Macam contoh di Terengganu, ada satu warisan yang dah mati (pupus)…saya tak ingat namanya namun kita sedang usahakannya (hidupkan kembali) dan di Perlis kami hidupkan kembali ‘Awang Batil’ untuk tunjukkan seni kebudayaan kita,” katanya kepada pemberita di sini malam tadi.

Beliau ditemui selepas Pertandingan Akhir Jaguh Boria anjuran Jabatan Penyiaran Malaysia di Dewan Budaya, Universiti Sains Malaysia (USM) di sini yang turut dihadiri Ketua Setiausaha K-KOM Datuk Seri Mohammad Mentek.

Zahidi berkata usaha mengembalikan warisan dan kebudayaan yang telah pupus itu penting untuk menjadikan industri kreatif negara sebagai sebahagian penyumbang utama kepada Keluaran Dalam Negara Kasar (KDNK) negara,

“Mungkin ke depan kita akan cari bajet dan sedikit peruntukan untuk tiap-tiap negeri dapat hidupkan kembali warisan dan kebudayaan yang pupus. K-KOM akan bekerjasama dengan Kementerian Pelancongan, Seni dan Budaya (MOTAC) berhubung perkara tersebut. Kita akan tunjukkan kepada orang ramai terutama pelancong luar yang Malaysia kaya dengan kebudayaan,” katanya.

Mengulas mengenai pertandingan Jaguh Boria itu, Zahidi berkata RTM menjalinkan kerjasama strategik dengan Jabatan Pendidikan dan Jabatan Kesenian dan Kebudayaan Negeri, Pulau Pinang bagi menganjurkan pertandingan tersebut untuk mencungkil bakat-bakat seni industri kreatif.

Katanya, penganjuran pertandingan itu juga antara inisiatif pihaknya bagi menarik minat golongan muda terutama dalam kalangan pelajar sekolah terhadap seni warisan dan kebudayaan negara.

Dalam pertandingan itu, Sekolah Menengah Kebangsaan (SMK) (P) Methodist dinobatkan sebagai juara dan membawa pulang hadiah wang tunai bernilai RM30,000 manakala naib juara SMK Permatang Tok Jaya (RM20,000) dan tempat ketiga SMK (P) St. George (RM15,000). – BERNAMA


Bekalan ubat COVID-19 tidak terputus – Dr Noor Hisham

KUALA LUMPUR 29 Ogos – Bekalan ubat-ubatan berkaitan rawatan COVID-19 di hospital awam seluruh negara tidak terputus sepenuhnya tetapi diterima secara berperingkat daripada pembekal susulan permintaan meningkat secara drastik dalam waktu singkat.

Ketua Pengarah Kesihatan, Tan Sri Dr Noor Hisham Abdullah berkata, Kementerian Kesihatan (KKM) telah melakukan pelbagai usaha untuk mengatasi masalah itu melalui beberapa pendekatan.

Katanya sejak Mei lalu, permintaan ke atas ubat-ubatan yang digunakan untuk rawatan COVID-19 telah meningkat secara drastik berikutan kenaikan kes secara mendadak bukan sahaja di Malaysia tetapi seluruh dunia.

Menurutnya, permintaan dalam negara telah meningkat antara 10 hingga 15 kali ganda berbanding sebelum pandemik COVID-19 sehingga mempengaruhi kedudukan stok ubat-ubatan COVID-19 di hospital awam.

“KKM dimaklumkan terdapat gangguan bekalan oleh syarikat pengeluar ubat-ubatan di luar negara berikutan situasi pandemik ini,” katanya dalam kenyataan hari ini.

“Ini disebabkan kekurangan bahan mentah di pihak pengeluar dan kemasukan bahan mentah tambahan dari luar negara yang tidak stabil,” katanya ketika mengulas laporan media berhubung kekurangan bekalan ubatan-ubatan itu.

Bagaimanapun, katanya, KKM telah mengambil beberapa langkah antaranya bekerjasama dengan pembekal melalui komunikasi berterusan untuk mendapatkan keutamaan penerimaan bekalan oleh Malaysia serta mencari sumber alternatif ubat di bawah kontrak pusat.

KKM juga, katanya telah melaksanakan perolehan darurat di peringkat nasional dan Jabatan Kesihatan Negeri, selain memudahcara pembelian ubat di luar kontrak untuk 21 jenis ubat-ubatan yang berkaitan dengan rawatan COVID-19.

“Ia tidak terhad kepada ubat-ubatan dalam Formulari Ubat-ubatan KKM (FUKKM) tetapi merangkumi semua ubat berdaftar dan tidak berdaftar yang boleh didapati bagi memenuhi permintaan,” katanya.

Dr Noor Hisham menjelaskan KKM juga sentiasa komited dan sedia bekerjasama dengan pelbagai pihak untuk memastikan ketersediaan bekalan ubat-ubatan terutamanya yang berkaitan dengan rawatan COVID-19, di samping tetap memastikan kualiti, keselamatan dan keberkesanan ubat-ubatan yang diperolehi terjamin untuk kemaslahatan rakyat negara ini.

Semalam, sebuah portal berita melaporkan banyak hospital kerajaan berdepan kekurangan bekalan ubat-ubatan termasuk yang diperlukan untuk merawat kes COVID-19 seperti Clexane, sejenis ubat antigumpal yang penting dalam rawatan virus itu.


PKP: Polis Kelantan minta orang ramai guna surat kebenaran baharu

KOTA BHARU. 16 April. – Polis Kelantan meminta orang ramai menggunakan surat kebenaran rentas negeri atau daerah yang baharu dalam tempoh Perintah Kawalan Pergerakan (PKP) di tujuh kawasan di negeri itu yang bermula hari ini hingga 29 April.

Ketua Polis Kelantan Datuk Shafien Mamat berkata hasil tinjauan beliau di sekatan jalan raya mendapati masih ada pihak menggunakan surat rentas negeri atau daerah yang lama, malah ada digunakan semasa PKP Januari lalu.

“Sekiranya degil, mereka boleh diambil tindakan seperti dikenakan kompaun,” katanya kepada pemberita selepas meninjau pelaksanaan sekatan jalan raya di Jambatan Sultan Yahya Petra di sini awal pagi tadi.

Rabu lalu, Menteri Kanan (Keselamatan) Datuk Seri Ismail Sabri Yaakob berkata tujuh kawasan di Kelantan yang terdiri daripada jajahan/daerah di Kota Bharu, Pasir Mas, Pasir Puteh, Bachok, Machang, Tumpat dan Tanah Merah dikenakan PKP.

Menurut Ismail Sabri, Kementerian Kesihatan (KKM) mengesahkan berlaku peningkatan kes sebanyak 30.5 peratus di negeri itu dalam tempoh 14 hari iaitu daripada 756 kes kepada 1,088 kes, dan kesemua tujuh jajahan/daerah itu berada dalam Zon Merah.


Dua kes JE dikesan di Pulau Pinang

GEORGE TOWN, 25 Jun  — Dua kes Japanese Encephalitis (JE) dilaporkan di Pulau Pinang yang dikenal pasti berlaku di lokaliti Sungai Bakap di daerah Seberang Perai Selatan (SPS), menurut kenyataan Jabatan Kesihatan Negeri Pulau Pinang (JKNPP).

JKNPP berkata semua fasiliti kesihatan mengambil langkah waspada dan meningkatkan tahap kesiapsiagaan dalam pengesanan kes baharu JE khususnya daripada lokaliti Sungai Bakap dan amnya daerah SPS bagi membendung wabak tersebut.

“Kes terakhir penyakit bawaan nyamuk ini dilaporkan di Pulau Pinang adalah pada tahun 2018. Kemudahan kesihatan akan melaporkan segera kes-kes yang disyaki kepada Pejabat Kesihatan Daerah bagi membolehkan aktiviti kawalan dilaksanakan secepat mungkin bagi membendung penularan wabak penyakit itu,” menurut kenyataan itu.

Katanya, kakitangan Pejabat Kesihatan Daerah SPS juga melaksanakan pengesanan kes secara aktif dengan melakukan kunjungan ke rumah di sekitar lokaliti terlibat dan mengenal pasti sekiranya terdapat individu yang mengalami simptom seperti demam, sakit kepala, tanda meningisme, pengsan, disorientasi, koma, gegaran anggota, lumpuh, kekejangan otot dan kehilangan koordinasi, bermula 12 Mei lepas.

Kegiatan pemusnahan tempat pembiakan nyamuk, semburan larvasiding dan semburan kabus juga akan dilaksanakan di lokaliti berkenaan bagi memutuskan rantaian jangkitan penyakit dengan membunuh jentik-jentik dan nyamuk dewasa, katanya.

JKNPP turut menasihatkan orang ramai untuk mengambil langkah-langkah bagi menghentikan penularan penyakit JE antaranya melakukan pemeriksaan dalam rumah dan kawasan sekitar bagi menghapuskan tempat-tempat pembiakan nyamuk.

Orang ramai juga diminta bekerjasama dengan membenarkan anggota kesihatan membuat pemeriksaan dan menjalankan semburan kabus di dalam rumah dan mendapatkan rawatan segera di klinik atau hospital apabila mengalami demam dan tanda-tanda penyakit JE.

Penyakit JE adalah disebabkan oleh virus yang disebarkan melalui gigitan nyamuk Culex daripada khinzir yang telah dijangkiti kepada manusia, namun transmisi virus tersebut tidak boleh berlaku daripada manusia atau individu yang dijangkiti kepada manusia lain.


Anggota polis disyaki terbabit gangguan seksual dikeluarkan daripada penugasan SJR

KUALA LUMPUR 15 Feb. – Seorang anggota polis yang disyaki terlibat dengan dakwaan gangguan seksual terhadap seorang wanita semasa sekatan jalan raya (SJR) di Jalan Duta, di sini, dikeluarkan daripada penugasan SJR.

“Tindakan awal yang diambil adalah mengeluarkan anggota polis terlibat kes ini daripada penugasan SJR dan tidak digantung tugas,” katanya kepada Bernama hari ini.

Semalam, tular di media sosial seorang wanita dalam ciapan Twitternya mendakwa dia mengalami gangguan seksual ketika melalui sekatan di Jalan Duta.


UMNO: perhimpunan sayap berjalan lancar pembahas beri cadangan yang baik – Ismail Sabri

KUALA LUMPUR, 17 Mac – Perdana Menteri Datuk Seri Ismail Sabri Yaakob hari ini berpuas hati dengan perjalanan Perhimpunan Agung Wanita, Pemuda dan Puteri yang disifatkannya berjalan lancar.

Naib Presiden UMNO itu yang sempat meluangkan masa di sebalik jadual padat dengan meninjau perjalanan mesyuarat ketiga-tiga sayap itu, berkata pembahas telah mengemukakan pelbagai cadangan yang baik demi masa depan parti.

“Saya dapat mendengar pembahas daripada tiga sayap dan juga tulang belakang (UMNO) iaitu Wanita dan pembahas dapat membahaskan dengan baik dan memberikan cadangan yang baik demi masa depan parti,” katanya kepada pemberita di sini hari ini.

Beliau berkata demikian ketika ditemui selepas meninjau perjalanan Perhimpunan Agung Wanita, Pemuda dan Puteri yang berlangsung sepenuhnya secara bersemuka mengikut prosedur operasi standard (SOP) yang ditetapkan, di sini hari ini.

Terdahulu, perdana menteri yang tiba pada pukul 10.56 pagi menerima tepukan gemuruh para perwakilan daripada ketiga-tiga sayap UMNO semasa melakukan tinjauan, malah terdapat juga perwakilan yang sedia menantinya untuk berswafoto.


Penjawat awam wanita rugi lebih RM300,000 selepas dihubungi ‘LHDN’

KUALA LUMPUR, 11 Mac – Seorang penjawat awam wanita kerugian RM383,000 selepas dihubungi ‘pegawai’ Lembaga Hasil Dalam Negeri (LHDN) pada 12 Feb lepas.

Wanita berusia 46 tahun itu menerima panggilan telefon daripada LHDN mengatakan dia mempunyai tunggakan cukai berjumlah RM36,690 dan kemudian dinafikan wanita tersebut menyebabkan panggilannya disambungkan kepada ‘Ibu Pejabat Polis Daerah Kuantan’.

Ketua Polis Daerah Petaling Jaya ACP Mohamad Fakhrudin Abdul Hamid berkata wanita itu kemudian bercakap dengan seorang ’pegawai polis’ berpangkat Inspektor dan setelah semakan dibuat, dia dikatakan mempunyai rekod penyeludupan dadah.

“Mangsa yang bimbang terhadap ugutan itu, memasukkan sejumlah wang secara berperingkat sebanyak empat kali ke dalam akaun yang berbeza pada 14 Feb lepas,” katanya dalam kenyataan hari ini.

Mohamad Fakhrudin sehubungan itu menasihatkan orang ramai supaya tidak mudah terpedaya dengan tipu helah dan ugutan yang dilakukan oleh sindiket itu.

“Orang ramai dinasihatkan segera menghubungi pihak polis sekiranya menerima panggilan-panggilan telefon sebegini. Modus operandi sindiket ini menyasarkan sesiapa sahaja terutama yang cepat panik dan golongan yang kurang pendedahan mengenai maklumat-maklumat terkini jenayah siber,” katanya.- BERNAMA


Kerajaan ada wang laksana Bajet 2023 – PM

BERA, 16 Okt – Perdana Menteri Datuk Seri Ismail Sabri Yaakob hari ini berkata kerajaan mempunyai wang bagi melaksanakan Bajet 2023 yang dibentangkan pada 7 Okt lepas, yang merupakan belanjawan terbesar pernah disediakan melibatkan peruntukan RM372.3 bilion.

“Apabila kita mengumumkan bajet dalam Parlimen, itu bermaksud kita telah mempunyai duit untuk melaksanakan setiap yang dijanjikan…sudah ada duit cuma (bajet) belum lulus lagi.

“Kalau mahu bajet yang cantik sebegini dilaksanakan, undilah kita dan barulah (bajet) boleh dibentang semula dan diluluskan,” katanya semasa berucap merasmikan Mesyuarat Perwakilan UMNO Bahagian Bera di Dewan Konvensyen Majlis Daerah Bera di sini hari ini.

Hari ini, beberapa media melaporkan Pengerusi Penaja Gerakan Tanah Air (GTA) Tun Dr Mahathir Mohamad mempersoalkan kemampuan kerajaan melaksanakan inti pati Bajet 2023 kerana mendakwa antara lain kerajaan kekurangan dana dan kurang kecekapan untuk melaksanakan projek.

Ismail Sabri juga menegaskan bajet itu, yang dibuat dengan mencakupi semua lapisan masyarakat, menyasarkan manfaat kepada akar umbi dan bukannya hanya ‘taikun’ seperti dakwaan sesetengah pihak.

Perdana Menteri berkata perbelanjaan pembangunan antaranya melibatkan infrastruktur luar bandar seperti jalan raya dan jambatan, turut membabitkan kontraktor kecil, dengan mengambil contoh projek kecil dan sederhana melibatkan peruntukan RM3.7 bilion, akan memanfaatkan kira-kira 5,000 kontraktor kelas G1 hingga G4.

“Tambahan pula projek yang dilakukan adalah untuk kebaikan rakyat. Infrastruktur luar bandar, siapa yang mendapat manfaatnya? Setiap projek pembangunan faedah adalah kepada kepada akar umbi termasuk semua masyarakat Orang Asli.

“Untuk kesihatan, saya mengarahkan supaya menambah peruntukan kesihatan kepada Sabah dan Sarawak kerana klinik desanya terlalu daif, begitu juga untuk aspek pendidikan, turut ditambah di Sabah dan Sarawak kerana sekolahnya begitu daif. Ini bukan soal kontraktor besar tetapi untuk kebaikan rakyat,” katanya.

Ismail Sabri juga menempelak tindakan pembangkang yang gagal menunaikan manifesto yang dicanang pada Pilihan Raya Umum ke-14 (PRU14) sehingga akhirnya menyebabkan Dr Mahathir, sebagai Perdana Menteri ketika itu, mengeluarkan kenyataan manifesto bukan kitab suci yang wajib ditunaikan.


Polis buru empat tahanan lari pusat kuarantin

PENAMPANG 1 Ogos – Polis sedang memburu empat tahanan termasuk tiga pendatang asing warga Filipina yang melarikan diri ketika dikuarantin di Pusat Kuarantin dan Rawatan COVID-19 Berisiko Rendah (PKRC) Institut Latihan Mahkamah Anak Negeri, di sini awal pagi tadi.

Katanya warga Filipina terbabit ialah Mohd Rahman Basir, 24, Mohd Diyazmir Razif Rudyaz, 20, dan Salman Arip, 19, manakala seorang lagi merupakan warga tempatan, Arippian Abdul, 27.

“Tahanan itu dipindahkan dari lokap Balai Polis Penampang ke PKRC berkenaan pada 24 Julai lalu, selepas disahkan positif COVID-19,” katanya dalam kenyataan di sini hari ini.

Sehubungan itu, polis meminta orang awam yang mempunyai maklumat mengenai semua tahanan supaya menghubungi bilik gerakan Ibu Pejabat Polis Daerah Penampang di talian 088-723961 atau mana-mana balai polis berhampiran.


Sah, Zainal digugurkan Melaka United

Dalam satu kenyataan, MUFC merakamkan penghargaan dan ucapan terima kasih di atas segala jasa, keringat dan pengorbanan legenda bola sepak negara itu sepanjang mengemudi pasukan itu sejak tiga tahun lalu.

“Kami di Melaka United FC amat menghargai segala yang telah beliau curahkan buat pasukan dan bolasepak negeri Melaka selama mengemudi Skuad Hang Tuah.

“Kami di Melaka United FC mendoakan semoga beliau diberikan kesihatan yang baik, maju jaya dalam karier kejurulatihan bolasepak selepas ini dan dapat terus mencurahkan bakti buat bolasepak negara pada masa hadapan.

“Terima kasih Zainal Abidin Hassan, jasa anda akan tetap kami kenang selamanya dan sehingga bertemu lagi,” kata kenyataan yang dimuat naik di laman Facebook rasmi MUFC.

Sepanjang membimbing Melaka United, beliau telah membawa pasukan melakar pencapaian terbaik setakat ini dalam saingan Liga Super Malaysia iaitu di tempat ke-6 liga pada musim 2019.

Di bawah bimbingan beliau juga hampir melakar sejarah baharu bola sepak Melaka apabila hampir membawa Skuad Hijau Putih ke pentas Akhir Piala Malaysia buat pertama kali musim lalu.


Sultan Nazrin berkenan rasmi sambutan Hari Hutan Antarabangsa Perak

GOPENG, 25 Okt – Sultan Perak Sultan Nazrin Shah berkenan berangkat menyempurnakan perasmian sambutan Hari Hutan Antarabangsa Peringkat Negeri Perak di The Treasure@ Taman Herba di sini hari ini.

Turut berangkat Raja Permaisuri Perak Tuanku Zara Salim, Raja Muda Perak Raja Jaafar Raja Muda Musa, Raja Puan Besar Perak Raja Nazhatul Shima Idris Shah, Raja DiHilir Perak Raja Iskandar Dzulkarnain Idris Shah dan Raja Puan Muda Perak Tunku Soraya Abdul Halim.

Keberangkatan tiba baginda pada pukul 10 pagi disambut Menteri Besar Perak Datuk Seri Saarani Mohamad dan isteri Datin Seri Aezer Zubir.

Sultan Nazrin berkenan mengurniakan anak pokok kepada Pegawai Daerah dan Tanah Kinta Meor Hezbullah Meor Abd Malik dan Pengurus The Treasure@ Taman Herba Gopeng Eidia Erriany Abdul Rahim serta mengurniakan sijil penghargaan sumbangan penanaman pokok kepada Pengurus Kumpulan Perbadanan Pembangunan Pertanian Negeri Perak Yahanis Yahya dan Pengurus Lembaga Air Perak Datuk Ishak Abdul Rahman.

Sambutan Hari Hutan Antarabangsa bertemakan ‘Hutan Untuk Kesejahteraan Masyarakat’ bertujuan meningkatkan kesedaran masyarakat terhadap kepentingan pelbagai jenis hutan serta pemeliharaan dan pemuliharaannya.


Kenal pasti punca banjir di Rim – Khaidhirah

RIM 25 Mac – Ahli Dewan Undangan Negeri (ADUN) Rim, Datuk Khaidhirah Abu Zahar mempengerusikan Mesyuarat Pengurusan Banjir DUN RIM bagi membincangkan punca dan masalah yang menyebabkan bencana  itu.

“Di dalam mesyuarat ini kami membincangkan beberapa punca dan masalah yang menyebabkan banjir selain mencari jalan penyelesaian sama ada ‘short term’ (jangka pendek) ataupun ‘long term’ (jangka panjang).

“Saya pasti banyak perkara yang kita boleh lakukan terlebih dahulu sementara menunggu projek Rancangan Tebatan Banjir (RTB) yang dikendalikan kerajaan negeri siap sepenuhnya,” katanya menerusi satu hantaran di Facebook rasminya, baru-baru ini.

Dalam pada itu, Khaidhirah meminta mana-mana penduduk yang memerlukan bantuan supaya terus ke JAPERUN RIM dan ‘Team’ JAPERUN sentiasa bersedia untuk membantu mereka.


Akta 371 ditambah baik pantau aktiviti kiriman wang tidak sah

KUALA LUMPUR, 9 Mac – Kementerian Kewangan sedang dalam proses menambah baik Akta Perniagaan Perkhidmatan Wang 2011 (Akta 731) bagi meningkatkan pemantauan serta mencegah aktiviti kiriman wang yang tidak sah, kata Timbalan Menteri Kewangan II Yamani Hafez Musa.

Beliau berkata langkah meningkatkan keberkesanan penguatkuasaan dirangka untuk memastikan tindakan yang lebih cekap dan punitif terhadap aktiviti kiriman wang oleh pengendali yang tidak sah atau berdaftar.

“Setakat akhir Disember 2021, sebanyak 42 pengendali pengiriman wang bukan bank telah dilesenkan di bawah Akta 731 yang menyediakan perkhidmatan kiriman wang melalui 1,410 premis di seluruh negara dan dalam talian,” katanya ketika sesi soal jawab di Dewan Rakyat, hari ini.

Beliau menjawab soalan tambahan Datuk Dr Mohd Khairuddin Aman Razali (PAS-Kuala Nerus) berhubung pemantauan kerajaan terhadap aktiviti kiriman wang yang tidak diisytihar atau tidak melalui pengirim wang sah.

Yamani Hafez berkata Bank Negara Malaysia (BNM) telah meningkatkan aktiviti pengawasan terhadap pengendali pengiriman wang yang tidak sah serta menambah baik keupayaan pemantauan menggunakan analisis data bagi mengenal pasti risiko dalam industri dan mengesan transaksi mencurigakan.

“Sebagai suatu langkah pengawalan, BNM juga menetapkan had transaksi bagi pengiriman wang keluar oleh seseorang individu tidak boleh melebihi RM50,000 setiap hari.


Projek penternakan ikan dalam sangkar diteruskan

AYER LIMAU 17 Mac – Jabatan Perikanan tidak akan membiarkan projek penternakan ikan dalam sangkar di Kuala Linggi, di sini terbiar begitu sahaja selepas tergendala sejak Dis lalu.

Sebanyak 70,000 anak ikan tilapia merah akan dilepaskan ke dalam 64 sangkar bagi menggantikan anak ikan yang terlepas akibat banjir besar pada 18 Dis lalu.

Pengarah Jabatan Perikanan negeri, Mohd Fauzi Salehon menjelaskan, jabatan itu tidak akan membiarkan projek bernilai kira-kira RM400,000 itu menjadi projek gajah putih.

“Banjir besar yang melanda daerah Lubok Cina pada 18 Dis lalu menyebabkan ikan dalam sangkar terlepas selepas hanya empat hari dimasukkan ke dalam sangkar.

“Ia tidak melemahkan semangat kami dan 16 nelayan yang dipilih sebagai peserta projek berkenaan, sebaliknya kami akan memasukkan anak ikan baharu tidak lama lagi,” katanya di sini hari ini.

Beliau berkata, bagi memastikan setiap sangkar yang berukuran 3×4 meter itu tidak mudah rosak, jabatan itu melaksanakan kerja menambah baik struktur sangkar.

Menurutnya, untuk tujuan itu, sauh rumah sangkar yang dipasang pada dasar Sungai Linggi akan diperkukuh bagi mengelakkan jaring ikan tercabut akibat dibawa arus dasar sungai.

“Kami sudah memasang sauh yang sukar tercabut dari dasar sungai di bahagian kiri dan kanan, selain depan dan belakang keseluruhan rangkaian sangkar dan kami akan menambah baik demi ketahanan sangkar menghadapi arus dasar sungai yang deras,” katanya.

Beliau berkata, dengan kadar kemasinan air antara 10 hingga 15 di perairan itu berbanding 30 di laut, ikan tilapia merah sesuai hidup dalam air payau dan rasanya lebih lazat berbanding tilapia air tawar.

Projek seumpama itu sudah dilaksanakan di beberapa negeri lain seperti Kelantan dan Perak dan di Kuala Linggi adalah yang pertama seumpamanya di Melaka, katanya.

Sementara itu, Ketua nelayan bagi projek itu, Azmi Mohd Nordin, 57, berkata beliau difahamkan anak ikan akan dilepaskan pada 26 Mac ini, sekali gus memberikan tanggungjawab besar kepada nelayan untuk menjayakan projek berkenaan.

“InsyaAllah anak ikan tilapia merah akan dilepaskan pada tarikh berkenaan dan kami tidak sabar untuk menjalankan tugas memeliharanya untuk dipasarkan selepas tiga atau empat bulan,” katanya.

Selain Azmi dari Pangkalan Nelayan Ramuan Cina Kecil, turut dipilih sebagai peserta ialah nelayan sungai dari Pangkalan Paya Lebar, Telok Berembang, Linggi dan Tebing Urut serta nelayan pinggir laut di Kuala Linggi.


Program Peduli Veteran terus diperkasa

Timbalan Menteri Pertahanan Adly Zahari berkata kerajaan sentiasa menitik berat keperluan dan kepentingan warga veteran tentera bagi memastikan tiada yang terpinggir selaras pembangunan Malaysia MADANI.

Beliau berkata PPV akan memasuki fasa kedua di Semenanjung Malaysia dan pihaknya akan memperkukuhkan lagi program itu di Sabah dan Sarawak, Oktober ini.

“Setakat ini melalui PPV yang diperkenalkan kita telah beri 43 kelulusan bina rumah baharu untuk veteran termasuk 169 buah rumah dibaik pulih di seluruh negara serta 15,000 veteran menerima bantuan sara hidup (BSH),” katanya pada sidang media PPV Negeri Perak dekat sini hari ini.

Turut hadir Ketua Pengarah Jabatan Hal Ehwal Veteran (JHEV) ATM Mej Jen Zambery Jefry Darus dan Pengarah Bahagian JHEV Cawangan Perak Mej Izhar Hayatul Israq Ahmad Zubir.

Adly berkata Kementerian Pertahanan sentiasa mencari jalan meningkatkan kerjasama dengan pelbagai agensi bagi membolehkan veteran ATM mendapat kerjaya kedua dengan pendapatan yang setimpal selepas bersara.

Justeru, beliau menyeru veteran yang ingin menceburi bidang keusahawanan, pertanian dan perladangan supaya tampil dan mendapatkan bantuan khidmat nasihat, geran padanan, dana pembiayaan serta fasiliti yang bersesuaian daripada JHEV.

“Kementerian dan ATM sentiasa meletakkan veteran sebagai keutamaan, jadi mereka boleh memilih bidang keusahawanan atau pekerjaan lain kerana paling penting mereka mempunyai pendapatan selepas berpencen dan bersara,” katanya.

Terdahulu, Adly mengunjungi dan menyampaikan sumbangan kepada dua veteran tentera di sekitar Gerik dan Pengkalan Hulu yang menghidap beberapa komplikasi kesihatan, selain dua veteran ATM yang mengusahakan tanaman terung, cili serta ternakan lembu. – BERNAMA


Dua beranak maut, enam cedera dalam kemalangan babit tiga kereta

MARANG, 19 April – Hasrat dua beranak untuk pulang ke kampung bagi meraikan Aidilfitri tidak kesampaian apabila mereka maut dalam kemalangan melibatkan tiga kereta di KM28 Jalan Terengganu-Kuantan di Kampung Pulau Kerengga, dekat sini pagi tadi.

Ketua Polis Daerah Marang DSP Mohd Zain Mat Dris berkata kemalangan pada 6.30 pagi itu menyebabkan mangsa, Subhi Sayuti Abd Ghani, 43, maut di lokasi kejadian akibat cedera di kepala manakala anaknya, Syuhada Hafiya, 7, meninggal dunia ketika dirawat di Hospital Sultanah Nur Zahirah (HSNZ) Kuala Terengganu.

Beliau berkata ketika kejadian kedua-dua mangsa yang menaiki kereta Perodua Alza dalam perjalanan dari Kuala Lumpur ke kampung mereka di Taman Hidayah dekat sini.

“Siasatan awal mendapati kemalangan berlaku apabila Perodua Alza dipandu mangsa (Subhi Sayuti) dari arah Kuala Lumpur memasuki laluan bertentangan dan merempuh bahagian hadapan sebuah kenderaan utiliti sukan (SUV) SsangYong Rexton dinaiki enam sekeluarga berusia lima hingga 37 tahun.

“Akibat rempuhan itu, kereta Perodua Alza berpusing dan impak pelanggaran menyebabkan pemandunya maut manakala pemandu serta semua penumpang SUV SsangYong Rexton mengalami kecederaan dan dihantar ke HSNZ untuk rawatan,” katanya dalam kenyataan hari ini.

Mohd Zain berkata terdapat sebuah kereta Perodua Kenari yang berada di belakang kereta Perodua Alza, namun pemandunya seorang lelaki berusia 28 tahun sempat mengelak dan kenderaan itu hanya mengalami kerosakan kecil.


Warga Singapura tangguh hasrat ke Malaysia, keliru pendaftaran MySejahtara dan polisi insurans perjalanan

Singapura 31 Mac – Meskipun teruja untuk bercuti susulan pembukaan sempadan darat Malaysia-Singapura esok, ada dalam kalangan rakyat republik itu memilih menangguhkan dahulu hasrat mereka berikutan kekeliruan membabitkan pendaftaran aplikasi MySejahtera dan polisi insurans perjalanan.

Memetik laporan Malay Mail, penulis bebas Lim Hui Hui yang merindui suasana di Johor Bahru merancang untuk menyeberang sempadan bersama teman lelakinya pada 1 April iaitu hari pertama sempadan darat kedua-dua negara dibuka.

“Sudah dua tahun saya tidak habiskan masa bersama kawan-kawan tinggal di Johor Bahru, malah saya juga mahu isi petrol kerana harganya murah,” katanya.

Namun perancangan gadis berusia 23 tahun itu terbantut selepas mengalami kesukaran ketika mengisi pendaftaran APLIKASI MySejahtera yang menjadi syarat bagi pengembara luar untuk memasuki Malaysia selain keliru berhubung keperluan untuk mendapatkan perlindungan insurans perjalanan.

Lima lagi rakyat negara itu turut meluahkan perkara sama, mereka risau jika tidak dibenarkan untuk memasuki Malaysia atas dua sebab berkenaan.

Lim berkata, apa yang mengelirukan adalah dia diminta memasukkan alamat di Malaysia ketika melakukan pendaftaran MySejahtera, meskipun tidak ada perancangan untuk tinggal di Johor Bahru.

“Jadi saya letak negeri Johor dan taip alamat di Singapura. Meskipun berjaya melakukan pendaftaran saya risau tindakan itu akan menyebabkan saya dilarang daripada memasuki Malaysia,’ katanya.

Selain itu dia juga berdepan kesukaran untuk mengemaskini status vaksinasi pada aplikasi itu yang dikatakan akan mengambil masa lima hari bekerja sebelum diluluskan.

“Tempoh itu sangat panjang, tak pasti saya buat mengikut cara yang betul atau tidak kerana tidak ada panduan jelas mengenai perkara itu,” katanya.

Sementara itu Suria Hafees, 44, pembantu separuh masa di sebuah agensi pembantu rumah, melakukan perkara sama, iaitu menaip alamat kediaman di Singapura berikutan tidak ada pilihan untuk negara itu.

Dia bersama suami dan anak lelaki berusia 10 tahun bagaimanapun tekad untuk pulang ke Port Dickson, Negeri Sembilan, kerana sudah dua tahun tidak berjumpa dengan orang tuanya.

“Sekarang ini saya risau, jika alamat didaftarkan itu salah, mungkin akan beri kesan terhadap status vaksinasi suami. Tapi saya memang sangat berharap dapat berjumpa dengan ibu, sekarang ini saya hanya boleh tunggu dan lihat sahaja,” katanya.

Seorang lagi rakyat Singapura hanya mahu dikenali sebagai Chong, meluahkan rasa risau tidak dibenarkan memasuki Malaysia jika tidak memiliki perlindungan insurans perjalanan.

Menteri Kesihatan Malaysia Khairy Jamaluddin pada Selasa lalu memaklumkan pelawat jangka pendek daripada luar negara perlu mendapatkan insurans COVID-19 sebelum memasuki Malaysia.

Namun pada Rabu laman twitter Kementerian Kesihatan Malaysia memaparkan infografik memaklumkan pengembara sudah lengkap dos vaksin mahu memasuki negara ini melalui laluan darat tidak perlu mendapatkan perlindungan insurans.


Zuraidin tarik diri, Mohd Sumali menang tanpa bertanding presiden PSM

MELAKA 10 Feb – Keputusan Presiden Gabungan Sepak Takraw Kelantan (GASTAK), Zuraidin Abdullah menarik diri pada saat akhir membolehkan Datuk Mohd Sumali Reduan menang tanpa bertanding jawatan Presiden Persatuan Sepak Takraw Malaysia (PSM).

Setiausaha Agung PSM, Datuk Abidullah Salleh berkata, pihaknya menerima kenyatan media yang dibuat oleh Zuraidin bagi mengumumkan keputusan tersebut sebelum jawatankuasa menutup pengesahan calon yang bertanding pada pukul 12 tengah hari tadi.

Menurutnya, keputusan itu sekali gus membolehkan Mohd Sumali yang juga Presiden Persatuan Sepaktakraw Wilayah Persekutuan Kuala Lumpur (Persewip) menang tanpa bertanding bagi jawatan Presiden kali ini.

“Setelah tarikh tutup pencalonan pada 6 Feb lalu dan tarikh tutup pengesahan calon-calon yang bertanding pada hari ini, 10 Feb jam 12 tengah hari.

Ia sekali gus membolehkan Sumali yang sebelum ini sebagai Naib Presiden PSM, menang tanpa bertanding sekali gus muncul Presiden badan induk kebangsaan itu yang keenam sejak penubuhannya pada 25 Jun 1960.

Hanya nama mereka yang dicalonkan bagi merebut kerusi nombor satu jawatankuasa tertinggi persatuan setelah ditinggalkan kosong ekoran peletakan jawatan Datuk Seri Ahmad Ismail pada 5 Jun lalu.

Turut mengisi kerusi jawatankuasa tertinggi PSM ialah bagi jawatan timbalan presiden iaitu Presiden Persatuan Sepak Takraw Negeri Johor (PSNJ), Datuk Abdul Halim Suleiman dan Presiden Persatuan Sepak Takraw Perak Darul Ridzuan (PERSEDAR), Datuk Seri Abdul Puhat Mat Nayan.

Sementara untuk jawatan naib presiden diisi oleh Presiden Persatuan Sepak Takraw Negeri Terengganu (PSNT), Tengku Zaihan Che Ku Abd Rahman; Timbalan Presiden Persatuan Sepak Takraw Negeri Pahang (PSNP), Datuk Abu Jimi Samat; Persatuan Sepak Takraw Negeri Sabah (ASTAKA), Datuk Awang Sham Amit


Bilangan penganggur di Malaysia menurun pada Nov 2021

Bilangan penganggur pada November berkurang bawah 700,000 orang buat pertama kalinya sejak April 2020, menurut laporan yang dikeluarkan Jabatan Perangkaan (DOSM) hari ini.

Ketua Perangkawan Datuk Seri Dr Mohd Uzir Mahidin dalam kenyataan hari ini berkata kadar pengangguran pada November 2021 adalah 4.3 peratus, tidak berubah berbanding bulan sebelumnya.

Mohd Uzir berkata penduduk bekerja pada November 2021 meningkat 0.4 peratus bulan ke bulan mencatatkan 15.61 juta orang, berbanding 15.55 juta pada Oktober 2021.

Kadar penyertaan tenaga buruh pada November 2021 terus meningkat kepada 68.9 peratus berbanding 68.8 peratus pada Oktober 2021, dengan bilangan tenaga buruh bertambah sebanyak 0.3 peratus kepada 16.30 juta berbanding 16.26 juta orang pada bulan sebelumnya.

“Kedudukan tenaga buruh pada November 2021 kekal stabil dengan peningkatan guna tenaga yang berterusan dan penurunan dalam bilangan penganggur berikutan pengoperasian semula lebih banyak aktiviti ekonomi dan sosial yang merangsang kesan positif terhadap pasaran buruh,” katanya.

Mohd Uzir berkata nisbah guna tenaga kepada penduduk yang menunjukkan keupayaan ekonomi untuk mewujudkan guna tenaga meningkat 0.2 mata peratus kepada 66.0 peratus pada November 2021 berbanding 65.8 peratus pada Oktober 2021.

“Mengikut sektor ekonomi, guna tenaga dalam sektor perkhidmatan terus mencatatkan trend peningkatan terutamanya dalam aktiviti perdagangan borong dan runcit; perkhidmatan makanan & minuman serta pengangkutan & penyimpanan.

“Trend yang sama turut dilihat dalam sektor pembuatan dan pembinaan manakala guna tenaga dalam sektor pertanian serta perlombongan & pengkuarian terus menurun,” katanya. – BERNAMA


PRN Melaka: BN adakan sidang media esok, jam 10 pagi

KUALA LUMPUR 5 Nov – Barisan Nasional (BN) bakal mengadakan satu sidang media esok, pada jam 10 pagi bertempat di Pusat Dagangan Dunia (WTC) Kuala Lumpur.

Setiausaha Eksekutif BN, Datuk Mohamad Sahfri Ab. Aziz memaklumkan sidang media itu akan disampaikan oleh Pengarah Pilihan Raya BN bagi Pilihan Raya Negeri (PRN) Melaka, Datuk Seri Mohamad Hasan.

Difahamkan, sidang media itu antara lain akan mengumumkan senarai calon yang akan bertanding mewakili BN pada PRN Melaka yang dijadual pada 20 Nov depan.


Hari Malaysia, penyatuan rakyat sebagai ‘Keluarga Malaysia’ – Bung Moktar

KOTA KINABALU 14 Sept – Timbalan Ketua Menteri Sabah Datuk Seri Bung Moktar Radin menyifatkan pembentukan Malaysia pada 1963 sebagai penyatuan rakyat Sabah, Sarawak dan Semenanjung sebagai ‘Keluarga Malaysia’ tanpa mengira asal atau latar belakang.

Beliau berkata, penyatuan sebuah keluarga Malaysia ini tetap kekal sejak sekian lama, kerana wujud perasaan hormat menghormati antara satu sama lain dan saling menghargai keunikan serta kepelbagaian kaum dan etnik di negara ini.

Sehubungan itu katanya penyatuan ‘Keluarga Malaysia’ dapat membawa kemajuan bersama, antaranya pembangunan infrastruktur, pendidikan, ekonomi, komunikasi dan kemudahan asas, meskipun masih banyak yang perlu dilakukan dan diperbaiki.

“Tanggal 16 Sept, Hari Malaysia tidak kurang pentingnya dengan Hari Kemerdekaan, ia perlu dijiwai oleh seluruh rakyat tanpa mengira bangsa agama dan ideologi politik, kita harus komited mengubah mentaliti segelintir rakyat yang masih tidak peduli signifikan Hari Malaysia.

“Signifikannya Hari Malaysia, ia bukan sekadar memperingati detik sejarah penubuhan Malaysia semata-mata, rakyat perlu memahami nilai kebersamaan sebuah keluarga iaitu ‘Keluarga Malaysia’ yang kita kecapi bersama sejak sekian lama,” katanya dalam temubual dengan Bernama.

Katanya di sebalik kemajuan dicapai, ia juga mengingatkan semua pihak bahawa segala perancangan dan perlaksanaan program pembangunan negara, amat bergantung kepada kestabilan politik.

Menurutnya apabila politik negara menjadi tidak stabil serta kerap berlaku pertukaran kerajaan, segala dasar yang dirancang sebelum ini akan bertukar dan ini sudah tentu turut menjejaskan usaha untuk membangunkan negara secara lebih berkesan.

Justeru kata Bung Moktar wacana dan naratif yang betul dan waras mengenai sejarah pembentukan Malaysia, amat perlu disemai supaya sentimen negatif tidak terus bersemarak yang akhirnya melemahkan sistem persekutuan, selain menghancurkan kedaulatan negara pada jangka panjang.

“Rakyat perlu faham akan nikmat yang diperoleh sejak Malaysia dibentuk, serta kesan dan implikasinya jika kita asyik bertelagah, tidak bersatu, dan lebih buruk lagi jika mengambil tindakan untuk keluar Malaysia.

“Hakikatnya ketika kesepaduan sosial perlu dikukuhkan, kita tidak harus lupa untuk mengukuhkan integrasi nasional. Perpaduan kaum dan perpaduan antara negeri-negeri serta tiga wilayah itu penting diperkukuh, bersatu teguh bercerai kita roboh,” katanya.

Mengenai cabaran menghadapi COVID-19, Bung Moktar berkata nilai ‘Keluarga Malaysia’ jelas terpancar melalui kebersamaan semua pihak sama ada kerajaan negeri dan Persekutuan, mahupun rakyat seluruh negara dalam menempuh dugaan tersebut.

Beliau berkata, usaha Perdana Menteri Datuk Seri Ismail Sabri Yaakob melalui gagasannya membina ‘Keluarga Malaysia’, memberikan sinar baharu untuk rakyat di negeri ini terutama dalam usaha menangani penularan pandemik COVID-19.

“Gesaan beliau agar beberapa buah negeri termasuk di Sabah diberikan perhatian khusus dalam menangani masalah COVID-19, menterjemahkan tema sambutan Hari Malaysia tahun ini iaitu ‘Malaysia Prihatin’ dilaksanakan,” katanya.

Bung Moktar berkata, keprihatinan kerajaan Persekutuan itu dapat dilihat dalam pemberian 2.89 juta dos vaksin COVID-19, bagi membolehkan Negeri di Bawah Bayu itu mencapai tahap vaksinasi dewasa 60 peratus menjelang akhir bulan ini dan 80 peratus bulan hadapan.

Mengulas mengenai Sabah sebagai tuan rumah sambutan Hari Malaysia pada 16 Sept ini, beliau yang juga Pengerusi Bersama Jawatankuasa Penganjur Hari Malaysia 2021 berkata pelbagai acara dengan SOP ketat telah dirancang untuk sambutan itu.

Katanya antara yang dijadualkan menghadiri majlis itu, Yang Dipertua Negeri Sabah Tun Juhar Mahiruddin, Ismail Sabri, Ketua Menteri Sabah Datuk Hajiji Noor, Ketua Menteri Sarawak Datuk Patinggi Abang Johari Tun Openg dan Menteri Komunikasi dan Multimedia Tan Sri Annuar Musa.

Sambutan itu menurutnya membariskan acara termasuk Majlis Menandatangani Buku Khas Sambutan Hari Malaysia 2021, tayangan montaj ‘Malaysia Prihatin’ dan pesembahan Khas ‘Malaysia Prihatin’ oleh artis Lembaga Kebudayaan Negeri Sabah.

“Pemilihan Sabah sebagai tuan rumah sambutan tahun ini sudah tentu satu keistimewaan kepada rakyat negeri ini, di mana generasi muda akan memahami detik bersejarah yang diperjuangkan oleh pemimpin terdahulu yang memperlihatkan penyatuan Semenanjung, Sabah dan Sarawak.

“Kesan dari penyatuan tersebut, mereka (generasi muda) hari ini turut menikmati kemakmuran dan kemajuan atas nama sebuah negara Malaysia,” katanya yang secara peribadi sebagai pengerusi bersama sambutan itu, mahu memastikan ia memahat memori manis kepada semua rakyat Malaysia.


Peluang saya telah berlalu, kini giliran anda- Chong Wei

KUALA LUMPUR 24 Jun – Wira badminton negara Datuk Lee Chong Wei mencoretkan kata-kata semangat kepada atlet negara yang akan beraksi di Sukan Olimpik, sukan terbesar dunia yang akan berlangsung tidak sampai sebulan lagi, bermula 23 Julai.

Chong Wei yang juga Chef-de-Misson (CDM) pasukan Malaysia ke Olimpik Tokyo berkata, persediaan untuk ‘Olimpik dalam pandemik’ ini amat luar biasa, ia mungkin akan memihak kepada sesetengah pihak, dengan keputusan mengejutkan.

Beliau yang kini berusia 38 tahun menyatakan dalam kalendar sukan normal, persediaan Olimpik akan mengambil masa dua tahun menerusi sesi kelayakan dan program-program anjuran Majlis Sukan Negara dan persatuan sukan untuk menajamkan kemahiran, meningkatkan latihan dan memperkuatkan kekuatan mental.

Namun dengan keadaan pandemik COVID-19 yang masih berlarutan sehingga menyebabkan Olimpik Tokyo ditangguhkan selama setahun, persediaan tidak lagi seperti dahulu, dengan atlet berlatih di bawah gelembung keselamatan dalam kuarantin yang ketat dan banyak kejohanan dan jadual latihan yang tertangguh.

Pemenang 3 pingat Olimpik dan masih atlet negara paling berjaya sehingga kini, juga mengimbas kembali kejayaan terakhir beliau di peringkat Olimpik, mengalahkan bekas juara dan seteru utama Lin Dan dari China di separuh akhir Sukan Olimpik Rio 2016.

Bila saya kalahkan Lin Dan, tiada yang lebih baik lagi dan berasa bangga. Saya terlalu penat pada perlawanan peringkat separuh akhir. Saya ingatkan akan tewas kepada Lin Dan lagi. Namun saya katakan pada diri saya, untuk tidak kecewakan 32 juta doa dari peminat di Malaysia.

“Ia memberikan saya kekuatan tambahan untuk meraih mata kemenangan. Bagaimana negara meraikannya masih lagi segar dalam ingatan saya. Bayangkan kegembiraan negara jika tubuh saya yang penat itu tidak mengalah, dan saya berjaya mengalahkan Cheng Long sehari selepas itu?

“Saya telah terlepas peluang saya. Kini giliran anda. Ini masanya di mana yang terbaik akan dapat meneruskannya,” tulis Chong Wei dalam Facebooknya.

Selepas gagal untuk memberikan negara pingat yang paling dinantikan dua kali iaitu pada Beijing 2008 dan London 2012, dengan kedua-duanya tewas kepada Lin Dan, Chong Wei hampir memenangi pingat emas di Olimpik Rio, namun dinafikan oleh seorang lagi pemain China Cheng Long pada perlawanan akhir.

Chong Wei juga mengingatkan para atlet yang setiap kali mereka membawa lambang negara dan memasuki gelanggang, 32 juta rakyat Malaysia akan menyokong dan mendoakan kejayaan mereka.


Pakar pastri PMM ke Switzerland

MERLIMAU 26 September – Pelajar Politeknik Merlimau (PMM), Muhammad ‘Adziem Wazi dipilih mewakili Malaysia ke pertandingan Worldskills Competition (WSC) 2022 Special Edition dari 7 hingga 17 Oktober ini di Lucerne, Switzerland.

“Syukur alhamdulillah Kementerian Sumber Manusia (KSM) memilih saya sebagai salah seorang peserta mewakili negara pada pertandingan ini, ia secara tidak langsung dapat mengharumkan nama PMM.

Anak jati kelahiran Baling, Kedah ini sedang melakukan persediaan dengan mengikuti latihan intensif bidang pastri bagi memastikan dirinya bersedia mengalas tanggungjawab mewakili negara pada Oktober depan.

“Terima kasih kepada Pengarah PMM, Norizam Sekak selain Ketua Jabatan Pelancongan dan Hospitaliti PMM, Zaharizuan Azhar kerana memberi kata-kata semangat,” katanya.

Muhammad ‘Adziem sebelum ini pernah merangkul kemenangan pada Pertandingan MyCCskills Inovasi dan Rekacipta Pelajar Tahun 2018, Finalis WorldSkills Malaysia Belia 2019 bidang Pastry dengan memperolehi Pingat Perak, Pembantu Training WorldSkills Kazan 2019 dan peringkat kelayakan WSC Shanghai 2021 pada November lalu.

Sementara itu, Norizam berkata pemilihan Muhammad ‘Adziem dianggap sebagai kejayaan besar buat PMM kerana melahirkan seorang pelajar mewakili negara bagi kepakaran Pendidikan Teknikal dan Latihan Vokasional (TVET).


Banjir: Dua PPS dibuka di Gua Musang babitkan 129 mangsa

KOTA BHARU, 17 Dis – Seramai 129 orang daripada 20 keluarga di Gua Musang dipindahkan ke dua pusat pemindahan sementara (PPS) setakat 10 pagi tadi, selepas rumah mereka dilanda banjir susulan hujan lebat berterusan di daerah itu sejak tiga hari lepas.

Sekretariat Jawatankuasa Pengurusan Bencana Negeri (JPBN) Kelantan daerah Gua Musang, Mohd Yussalmi Mohd Yusoff berkata dua PPS dibuka adalah Dewan Orang Ramai, Chiku 7 dan Sekolah Kebangsaan (SK) Limau Kasturi (1) yang mula diaktifkan pukul 9 pagi ini.

“PPS Dewan Orang Ramai, Chiku 7 menempatkan seramai 102 orang melibatkan 16 keluarga manakala PPS SK Limau Kasturi (1) pula menempatkan empat keluarga membabitkan 27 orang,” katanya ketika dihubungi Bernama, di sini, hari ini.

Mengulas lanjut, Mohd Yussalmi berkata beliau menjangkakan jumlah mangsa banjir di dua PPS tersebut akan bertambah memandangkan hujan masih berterusan di kawasan itu.- BERNAMA


Agihan bekalan vaksin berperingkat ikut keperluan setiap PPV

KUALA LUMPUR 24 Feb. – Bekalan vaksin yang diagihkan kepada setiap Pusat Pemberian Vaksin (PPV) dibuat secara berperingkat mengikut keperluan jumlah penerima vaksin dan berdasarkan kesesuaian masa.

Bercakap kepada Bernama, Pengarah Bahagian Amalan dan Perkembangan Farmasi Kementerian Kesihatan (KKM) A’tia Hashim menjelaskan, prosedur pemberian itu bagi menjamin dan menjaga kualiti vaksin Comirnaty keluaran Pfizer-BioNTech yang sensitif terhadap suhu dan mempunyai jangka hayat tertentu mengikut suhu.

Beliau berkata vaksin Comirnaty perlu disimpan dalam penyejuk beku bersuhu ultra-rendah (ULTF) dengan suhu -90°C sehingga -60°C bagi memastikan ia dapat berfungsi dengan optimum.

“Apabila dihantar atau diambil oleh PPV, vaksin akan dipindahkan ke kotak sejuk dengan suhu simpanan 2°C hingga 8°C dan dimasukkan ke dalam peti sejuk muatan atas dengan suhu penyimpanan yang sama setelah tiba di PPV.

“Vaksin Comirnaty yang disimpan dalam kotak sejuk pada suhu 2°C hingga 8°C mempunyai jangka hayat hingga lima hari atau bersamaan dengan 120 jam,” katanya ketika dihubungi.

Hari ini negara akan menyaksikan detik bersejarah apabila Perdana Menteri Tan Sri Muhyiddin Yassin dijadual menjadi individu pertama menerima suntikan vaksin COVID-19 bersama Ketua Pengarah Kesihatan Tan Sri Dr Noor Hisham Abdullah.

Ia sekali gus menandakan bermulanya Fasa Pertama Program Imunisasi COVID-19 Kebangsaan (PICK) hingga April 2021 yang merangkumi suntikan vaksin kepada 500,000 petugas barisan hadapan.

Mengulas lanjut, A’tia berkata proses penghantaran vaksin ke PPV hanya melibatkan penggunaan kotak sejuk kerana ULTF bersifat statik dan ditempatkan di Pusat Simpanan Vaksin (PSV) ditetapkan.

Beliau berkata pergerakan atau tarikh pengambilan bekalan vaksin di PSV adalah bergantung kepada perancangan atau jadual setiap PPV selain menggunakan kenderaan disediakan PPV masing-masing.

“Sekiranya terdapat keperluan penghantaran vaksin menggunakan kenderaan selain pengangkutan darat (bagi kawasan pedalaman) perancangan (khidmat helikopter) akan dibuat oleh PPV yang berkaitan,” katanya.

Mengenai status terkini vaksin Sinovac yang dijangka tiba pada 27 Februari ini, beliau berkata vaksin itu masih lagi dalam proses penilaian Bahagian Regulatori Farmasi Negara (NPRA).


Enam suspek keldai akaun ditahan

BALIK PULAU, 1 Disember – Polis menahan enam individu termasuk tiga wanita kerana disyaki menjadi ‘keldai akaun’ sindiket penipuan berbeza membabitkan kerugian sehingga RM25,500 dalam siri serbuan semalam.

Menurut kenyataan Ibu Pejabat Polis Daerah Barat Daya, hari ini, kesemua suspek berusia 22 hingga 30 tahun itu ditahan secara berasingan di sekitar Kuala Lumpur dan Selangor.

“Mereka yang ditahan dipercayai menjadi keldai akaun kepada beberapa sindiket penipuan  dalam urusan jual beli komputer riba, telefon bimbit, kereta dan emas melalui dalam talian serta sindiket penghantaran barang melalui dalam talian (Parcel Scam).

“Berdasarkan siasatan jumlah kerugian yang dialami oleh mangsa ialah antara RM1,000 sehingga RM25,500 melibatkan kes yang dilaporkan pada tahun 2005, 2020, 2021 dan 2022,” menurut kenyataan itu.

Menurut kenyataan itu, kesemua suspek direman direman selama empat hari bagi membantu siasatan dan kes disiasat mengikut Seksyen 420 Kanun keseksaan kerana menipu.


Tajuk-tajuk utama akbar: Khamis 12 Mei 2022

1.Harian Metro
Batal AP
Kerajaan boleh membatalkan permit import (AP) kepada syarikat pengimport daging jika didapat menggunakan khidmat rumah sembelihan yang tidak mematuhi prosedur penyembelihan di Australia.Jabatan Perkhidmatan Veterinar (JPV) serta Jabatan Kemajuan Islam Malaysia (Jakim) menghantar pegawai ke negara itu untuk menjalankan pemeriksaan di rumah sembelihan yang berdaftar setiap dua tahun.

3.New Straits Time
Remain Alert
COVID-19 infections and daily hospital admissions are continuing to rise post-Hari Raya festivities and the ‘balik kampung’ rush. To date , 4,463,740 people in Malaysia have been infected with Covid-19

4.The Star
The rush for passports goes on
The crowds are still flocking to Immigration Department offices in many states , only to be turned away and told to make applications online . With the longer opening hours from today, the department believes the problem can be solved soon.

5.The Borneo Post
Looking beyond Indonesian manpower
Sarawak seeks federal approval to recruit plantation workers from other countries to resolve labour crunch


Pembesaran LTAM, perkhidmatan tram di Melaka bakal dipercepatkan – Menteri

BUKIT BERUANG 3 Mei – Beberapa projek pembangunan infrastruktur pengangkutan di Melaka bakal dipercepatkan termasuklah pembesaran Lapangan Terbang Antarabangsa Melaka (LTAM), kata Menteri Pengangkutan Datuk Seri Dr Wee Ka Siong.

Wee berkata, perkara itu antara yang dibincangkan ketika beliau menghadap Yang di-Pertua Negeri Tun Seri Setia Mohd Ali Mohd Rustam di Istana Melaka, semalam.

Selain itu, katanya, perbincangan itu juga turut membincangkan mengenai cadangan perkhidmatan tram di Bandaraya Melaka yang sedang dirancang Kerajaan Negeri Melaka.

“Tengahari tadi (semalam), menghadap Tuan Yang Terutama Tun Sri Setia (Dr) Haji Mohd Ali Bin Rustam, Yang di-Pertua Negeri Melaka di Istana Melaka.

“Antara perkara yang dibincangkan termasuklah mengenai pembangunan pesat di dalam sektor pelancongan kesihatan (health tourism) Melaka yang mendorong projek pembesaran Lapangan Terbang Antarabangsa Melaka (LTAM) Batu Berendam perlu dipercepatkan.

“(Selain itu) pembangunan pembesaran Pelabuhan Tanjung Bruas; cadangan perkhidmatan tram di Bandaraya Melaka yang sedang dirancang oleh Kerajaan Negeri; pembangunan Marina Melaka serta pembangunan maritim dan sektor pelabuhan di Melaka secara amnya (juga antara yang dibincangkan),” katanya dalam satu hantaran di Facebook rasminya.

Menurut Wee, dalam perjumpaan itu juga, Tun Mohd Ali turut menyarankan agar Kementerian Pengangkutan Malaysia (MOT) bersama agensi penguatkuasaan lain untuk memantau aktiviti pengubahsuaian basikal lajak dan motosikal secara berleluasa di bengkel-bengkel.

Dengan cara itu, ia dapat mengawal dan membendung aktiviti lumba haram dan basikal lajak yang membahayakan pengguna jalan serta nyawa orang ramai khususnya generasi muda.

“TYT Tun yang pernah memegang jawatan sebagai Timbalan Menteri Pengangkutan 24 tahun yang lalu, sentiasa komited tentang pencegahan dan pendidikan yang berkaitan dengan keselamatan jalan raya,” katanya.


Op Khas Samseng Jalanan: Polis sita motosikal, kereta

BALIK PULAU, 5 Jun – Polis menyita 19 motosikal dan sebuah kereta dalam operasi bersepadu Op Khas Samseng Jalanan di daerah Barat Daya, di sini, yang bermula 10 malam tadi hingga 6 pagi hari ini.

Ketua Polis Daerah Barat Daya Supt Kamarul Rizal Jenal berkata pihaknya turut mengeluarkan 47 saman atas pelbagai kesalahan lalu lintas dalam operasi berkenaan.

“Operasi khas itu dijalankan di kawasan Bayan Baru dan Bayan Lepas sebagai usaha membendung ‘mat rempit’ dan samseng jalanan. Semua kenderaan itu disita mengikut Seksyen 64(1) Akta Pengangkutan Jalan 1987.

“Operasi itu dijalankan oleh Bahagian Siasatan Penguatkuasaan Trafik Daerah Barat Daya dan Jabatan Siasatan Penguatkuasaan Trafik Kontinjen Pulau Pinang bersama Jabatan Pengangkutan Jalan (JPJ) di lokasi tumpuan mat rempit atau samseng jalanan berlumba dan menunggang motosikal secara melulu serta berbahaya,” katanya ketika dihubungi hari ini.

Sementara itu, Ketua Polis Daerah Seberang Perai Utara ACP Mohd Asri Shafie berkata pihaknya menyita 17 motosikal dalam Op Samseng Jalanan di Lingkaran Luar Butterworth (BORR) Bagan Ajam dekat sini bermula 11 malam tadi.

Beliau berkata polis turut mengeluarkan 90 saman atas pelbagai kesalahan trafik menerusi operasi yang dijalankan susulan aduan berkaitan kegiatan mat rempit dan samseng jalanan yang mengganggu ketenteraman awam itu.

Katanya pihaknya tidak akan berkompromi dengan mana-mana pihak yang terlibat dalam kegiatan mat rempit dan samseng jalanan serta operasi secara giat akan diteruskan bagi membendung kegiatan tersebut daripada terus berleluasa.


Kerajaan tiada niat guna Akta FINAS sekat kebebasan individu di media sosial

PUTRAJAYA, 23 Julai – Kerajaan tidak pernah dan tidak berniat menggunakan Akta Perbadanan Kemajuan Filem Nasional Malaysia (FINAS) 1981 untuk menyekat kebebasan peribadi individu dalam media sosial, kata Menteri Komunikasi dan Multimedia Datuk Saifuddin Abdullah.

Beliau berkata sebahagian daripada laporan mengenai jawapannya di Dewan Rakyat hari ini (23 Julai) berkaitan keperluan lesen FINAS untuk perfileman memberi gambaran yang tidak tepat sehingga membawa kepada makna yang berbeza daripada maksud jawapan beliau.

Katanya, ketika menjawab soalan Ahli Parlimen Kluang, Wong Shu Qi, beliau hanya menerangkan tentang undang-undang sedia ada, iaitu Akta Perbadanan Kemajuan Filem Nasional Malaysia 1981 [Akta 244] yang diluluskan Parlimen pada 1981, dan akta tersebut telah digunakan selama ini termasuk kerajaan-kerajaan terdahulu.

“Pada 1981, teknologi pada masa itu tiada langsung media sosial seperti Tik Tok, YouTube dan sebagainya,” katanya dalam satu kenyataan mengenai isu lesen perfileman FINAS.

Pada persidangan Dewan Rakyat hari ini, Saifuddin memaklumkan bahawa semua penerbit filem wajib memohon Lesen Pengeluaran Filem serta Surat Perakuan Penggambaran (SPP) sebelum menerbitkan filem masing-masing sama ada di platform media sosial atau saluran tradisi.

“Ini telah pun saya nyatakan dalam sidang media Kad Laporan 100 hari saya sebagai Menteri KKMM pada 20 Jun 2020, iaitu KKMM sedang menilai semula semua undang-undang di bawah pengawasannya,” katanya.

“Perlu ditegaskan bahawa kerajaan PN (Perikatan Nasional) tidak pernah dan tidak berniat menggunakan akta ini untuk menyekat kebebasan peribadi individu dalam media sosial, iaitu fenomena yang tidak wujud ketika akta ini digubal,” katanya.

Saifuddin berkata KKMM terbuka untuk menerima sebarang cadangan bagi menambah baik bukan sahaja akta berkenaan malah semua undang-undang di bawah pengawasan KKMM supaya bersesuaian dengan kehendak semasa.- BERNAMA


4,833 kes rawatan tertunggak akan diselesaikan dalam masa terdekat – Khairy

Beliau berkata jumlah kes yang masih tertunggak sehingga 31 Julai lepas itu hanya melibatkan prosedur pembedahan daripada disiplin pembedahan paediatrik dan pembedahan kardiotorasik.

Semalam Menteri Kesihatan itu berkata, KKM berjaya menyelesaikan kes rawatan tertunggak bukan COVID-19 di hospital kerajaan di seluruh negara sebanyak 92 peratus setakat ini daripada jumlah 57,355 kes dilaporkan pada September lepas.

Mengulas lanjut kes tertunggak direkodkan pada 30 Sept lepas, Khairy dalam kenyataan hari ini berkata 53,785 kes adalah berkaitan prosedur pembedahan dan 3,570 kes berkaitan prosedur bukan pembedahan (medical-based).

‘Kes surgical-based meliputi pembedahan am, pembedahan neuro, pembedahan paediatrik, pembedahan plastik dan rekonstruktif, pembedahan kardiotorasik, pembedahan vaskular, urologi, ginekologi, ortopedik, oftalmologi dan otorinolaringologi, manakala kes medical-based termasuklah sleep study, lung function test, stem cell procedure, radiotherapy and CT simulation dan coronary angiography,” katanya.

Turut dilakukan adalah pembukaan semula dewan-dewan bedah elektif di hospital KKM secara berperingkat bermula pada Okt tahun lepas dan pembedahan elektif hari Sabtu dari 8 pagi hingga 5 petang di hospital-hospital berpakar di seluruh negara bermula pada Dis tahun lepas. – BERNAMA


Lakukan ujian kendiri sebelum balik kampung- Khairy

KUALA LUMPUR 6 Okt. – Menteri Kesihatan Khairy Jamaluddin menyarankan mereka yang ingin pulang ke kampung agar menjalani ujian kendiri COVID-19 sebelum melakukan perjalanan rentas negeri.

Khairy menerusi ciapannya dalam Twitter hari ini berkata, hanya berbaki 1.6 peratus sebelum Malaysia mencapai sasaran 90 peratus untuk membuka sempadan negeri.

“Kini Kementerian Kesihatan sudah beralih ke ujian simptomatik…jika anda ingin pulang ke kampung menziarahi orang tua, lakukanlah ujian air liur RTK. Jaga keselamatan mereka,” katanya.

Berdasarkan portal COVIDNOW, sebanyak 88.4 peratus atau 20,698,852 golongan dewasa di negara ini telah melengkapkan vaksinasi masing-masing setakat semalam, tinggal kurang daripada dua peratus untuk mencapai sasaran 90 peratus.

Pada 22 September lalu, Perdana Menteri Datuk Seri Ismail Sabri Yaakob berkata, aktiviti merentas negeri akan dibenarkan apabila mencapai 90 peratus golongan dewasa telah melengkapkan vaksinasi COVID-19 mereka.

“Apabila kita memasuki fasa endemik, kita tidak boleh melakukan seperti sekatan jalan raya untuk melihat sekiranya anda sudah lengkap divaksin atau belum. Saya percaya kita boleh menghadapi cabaran dalam #ReopeningSafely,” katanya.


Tiada bukti kukuh, KKM tidak bercadang laksana pemberian vaksin campuran

PUTRAJAYA 13 Julai – Kementerian Kesihatan (KKM) tidak bercadang untuk melaksanakan pemberian dua jenis vaksin COVID-19 kepada seorang penerima berikutan tiada data kukuh mengenai kaedah itu.

Ketua Pengarah Kesihatan Tan Sri Dr Noor Hisham Abdullah berkata setakat ini, Bahagian Regulatori Farmasi Negara (NPRA) juga tidak menerima sebarang data, laporan atau bukti daripada syarikat pembuat vaksin mengenai kaedah campuran vaksin yang berjaya mengawal jangkitan COVID-19.

“Terutama kalau campur vaksin barat dan timur contoh seperti Pfizer, AstraZeneca dan Sinovac, tiada bukti lagi ia berjaya, ” katanya dalam sidang media khas di sini hari ini.

Beliau berkata KKM tidak boleh mengesyorkan kaedah itu jika tiada bukti kerana perlu memastikan pemberian vaksin yang selamat kepada orang ramai.

Terdahulu, media melaporkan Thailand bakal memberikan vaksin COVID-19 jenis AstraZeneca sebagai suntikan dos kedua kepada individu yang menerima Sinovac sebagai dos pertama, yang merupakan sebahagian daripada strategi imunisasi negara itu.

Dr Noor Hisham juga berkata kadar vaksinasi negara perlu ditingkatkan sehingga ke tahap 40 peratus bagi mengurangkan atau melandaikan kes baharu jangkitan COVID-19.

Beliau berkata, ia perlu dilaksanakan segera kerana pada masa ini, Malaysia berada dalam tempoh kritikal susulan jangkitan kes yang meningkat kepada lima angka.

Katanya, kadar vaksinasi yang tinggi juga mampu mengelakkan jumlah kematian tinggi seperti di United Kingdom iaitu satu kematian bagi setiap 50 orang pada Januari ketika penduduknya tidak divaksinasi.

“Penting bagi kita mendapatkan vaksin sekarang bagi mengurangkan kemasukan ke hospital dan ICU (Unit Rawatan Rapi),” katanya sambil menambah setakat ini, kadar vaksinasi negara ialah 11.3 peratus.

Beliau berkata, selepas enam minggu pelaksanaan Program Imunisasi COVID-19 Kebangsaan fasa dua iaitu melibatkan warga emas, komorbid dan orang kurang upaya, didapati kemasukan ke wad bagi pesakit 60 tahun dan ke atas semakin berkurangan.


Agong, Permaisuri zahir ucapan takziah kepada Tengku Permaisuri Selangor

KUALA LUMPUR, 20 April – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada Sultan Selangor Sultan Sharafuddin Idris Shah dan Tengku Permaisuri Selangor Tengku Permaisuri Norashikin atas kembalinya ke rahmatullah ayahanda Tengku Permaisuri Selangor, Allahyarham Abdul Rahman Baba, 89, hari ini.

Ucapan yang sama turut dirakamkan oleh Raja Permaisuri Agong Tunku Hajah Azizah Aminah Maimunah Iskandariah menerusi kenyataan yang dimuat naik menerusi laman sosial Facebook Istana Negara.

Menerusi kenyataan itu, Seri Paduka Baginda berdua turut menzahirkan rasa sedih di atas pemergian Allahyarham dan menzahirkan harapan agar seluruh keluarga Allahyarham sabar serta tabah menghadapi suasana sedih dan pilu ini.

Al-Sultan Abdullah dan Tunku Azizah mendoakan agar roh Allahyarham dicucuri rahmat oleh Allah SWT dan ditempatkan dalam kalangan mereka yang beriman.

Istana Selangor menerusi satu hantaran di laman Instagram Selangor Royal Official hari ini memaklumkan bahawa Abdul Rahman, meninggal dunia akibat sakit tua, pada jam 3.40 pagi tadi. – BERNAMA


DUN Tanjung Bidara: Skuad Sukarelawan Pantai pulihara kebersihan pantai peranginan

TANJUNG BIDARA 18 Jun – EXCO Kanan Pelaburan, Perindustrian, Pembangunan Usahawan dan Koperasi negeri Datuk Seri Ab Rauf Yusoh akan menubuhkan Skuad Sukarelawan Pantai (SSP) bagi membantu memulihara kebersihan sepanjang pantai peranginan dari Tanjung Bidara hingga Pengkalan Balak.

Beliau yang juga Ahli Dewan Undangan Negeri (ADUN) Tanjung Bidara berkata, skuad berkenaan akan dianggotai remaja, terutama penuntut institusi pengajian tinggi awam dan swasta.

Katanya anggota skuad berkenaan akan melakukan rondaan di sepanjang dua kilometer pantai berkenaan untuk memungut sampah selain mendidik komuniti tempatan dan pengujung untuk bersama-sama menjaga kebersihan.

“Mereka akan bekerjasama dengan pegawai dan kakitangan Majlis Perbandaran Alor Gajah (MPAG) untuk membersihkan pantai daripada sisa kotoran seperti botol, plastik, sisa dan pembungkus makanan.

“Setakat ini nampaknya belum ada dalam kalangan anggota masyarakat kita berani menegur pengunjung yang membuang sampah merata-rata di tepi pantai,” katanya ketika ditemui pada Majlis Perasmian Kempen Berani Tegur Demi Perlindungan Penyu dan Alam Sekitar di sebuah resort di pantai peranginan Padang Kemunting, dekat sini hari ini.

Program dirasmikan EXCO Perumahan, Kerajaan Tempatan dan Alam Sekitar negeri, Datuk Zaidi Attan itu turut dihadiri, Timbalan Ketua Pegawai EKsekutif (Teknikal) Perbadanan Pengurusan Sisa Pepejal dan Pembersihan Awam (SWCorp), Ir Zulkifli Tamby Chik dan Pengarah SWCorp Melaka, Khairuladha Ab Mutalib.

Sehubungan itu beliau meminta SWCorp memastikan syarikat yang bertanggungjawab menguruskan pungutan sisa pepejal di sepanjang pantai itu, SWM Environment Sdn Bhd menyediakan tong yang mencukupi.


Bekas Pengurus Kanan MAHC didakwa gagal lapor pemberian sogokan

SHAH ALAM, 11 Okt – Bekas Pengurus Kanan Komersial, Malaysia Airports Holding Berhad (MAHB) mengaku tidak bersalah di Mahkamah Sesyen di sini atas sembilan pertuduhan gagal melaporkan sogokan berjumlah RM90,000 yang diberikan kepadanya.

Ia adalah sebagai dorongan mengesah, mengesyor dan meluluskan permohonan sebuah syarikat bagi sewaan tapak perniagaan secara promosi di ruang legar Lapangan Terbang Antarabangsa Kuching, Lapangan Terbang Sibu dan Lapangan Terbang Bintulu di Sarawak serta Lapangan Terbang Labuan, Labuan.

Bagi kesemua pertuduhan itu, Zulkeflee didakwa mengikut Seksyen 25(1) Akta SPRM 2009 dan boleh dihukum mengikut Seksyen 25(2) Akta yang sama yang memperuntukkan hukuman denda sehingga RM100,000 atau penjara maksimum 10 tahun atau kedua-duanya, jika sabit kesalahan.

Hakim Rozilah Salleh kemudian membenarkan Zulkeflee diikat jamin sebanyak RM15,000 dengan seorang penjamin bagi kesemua pertuduhan serta syarat tambahan tertuduh perlu menyerahkan pasport kepada mahkamah dan melaporkan diri pada minggu pertama setiap bulan di pejabat SPRM yang berdekatan.


Adik ADUN Serkam meninggal dunia

SERKAM 5 Mei – Ahli Dewan Undangan Negeri (ADUN) Serkam Datuk Zaidi Attan berkongsi berita duka atas kehilangan adiknya Allahyarham Zuber Attan, 49, yang disahkan meninggal dunia jam 12 tengah hari semalam.

Menerusi perkongsian di Facebook rasminya Zaidi yang juga EXCO Perumahan, Kerajaan Tempatan dan Alam Sekitar memaklumkan jenazah adiknya selamat dikebumikan pada Jam 11.30 malam tadi.

Pemimpin utama negeri Yang di-Pertua Negeri Tun Seri Setia Mohd Ali Mohd Rustam yang diiringi Ketua Menteri Datuk Seri Utama Sulaiman Md Ali turut meluangkan masa menziarahi jenazah yang dibawa pulang ke rumah keluarga di Kampung Umbai.

Dimaklumkan, Rumah Terbuka Aidilfitri DUN Serkam yang dijadual pada Sabtu ini (7 Mei) juga bakal ditangguhkan ke satu tarikh yang akan dimaklumkan kelak.


Tingkat kawalan keselamatan di sekolah, bendung kes culik – Kalsom

AYER KEROH 1 Oktober – Semua sekolah di Melaka diminta meningkatkan kawalan keselamatan paling ketat ekoran kebimbangan ibu bapa terhadap penularan kes penculikan membabitkan murid dan pelajar sekolah.

Exco Hal Ehwal Wanita, Pembangunan Keluarga dan Kebajikan negeri, Datuk Kalsom Noordin berkata, Kerajaan Negeri akan memastikan perkara tersebut dilaksanakan bagi membendung kes itu berlaku di negeri ini.

“Pihak sekolah memainkan peranan penting sebab itu kawalan ketat daripada sekolah itu diperlukan, jadi di pihak Kerajaan Negeri, saya sendiri akan berjumpa dengan Persatuan Ibu Bapa dan Guru (PIBG) untuk sama-sama membantu sekolah.

“Ibu bapa dan pihak sekolah tidak harus memandang ringan aspek keselamatan melibatkan pelajar meskipun tiada kes penculikan dilaporkan berlaku di negeri ini,” katanya.

Mengulas lanjut, Kalsom berkata, semua pihak juga diminta bekerjasama rapat dengan Polis Diraja Malaysia (PDRM) dalam melaksanakan pengawasan terutama ketika tamat sesi persekolahan.

“Saya juga minta kerjasama daripada pihak polis untuk kerap membuat rondaan di taman-taman permainan kanak-kanak kerana bimbang kawasan tersebut menjadi tumpuan penjenayah kes culik sekiranya tiada pengawasan sewajarnya dilakukan,” katanya lagi.


HFMD: 12 premis ditutup, 91.4 peratus kanak-kanak terima rawatan

MELAKA, 18 Mei – Sebanyak 12 premis berkaitan jagaan kanak-kanak terpaksa ditutup selepas Melaka mencatatkan 1,378 kes penyakit tangan, kaki dan mulut (HFMD) setakat 14 Mei lepas.

Exco Kesihatan dan Antidadah negeri Dr Muhamad Akmal Saleh berkata peningkatan semula bilangan kes HFMD yang dilaporkan adalah selepas cuti Aidilfitri yang berlaku atas faktor pergerakan dan taska, tadika serta pusat penjagaan telah beroperasi semula.

“Terdapat peningkatan 1,322 kes atau 24.6 kali ganda berbanding tempoh yang sama tahun lepas iaitu 56 kes, dengan 95.5 peratus kes adalah kalangan berumur 0 hingga enam tahun.

“Untuk itu, sebanyak 12 premis merangkumi tadika, taska dan pusat penjagaan kanak-kanak telah diarahkan tutup di bawah Akta Pencegahan dan Pengawalan Penyakit Berjangkit 1988 kerana berlaku wabak HFMD di premis tersebut,” katanya dalam kenyataan di sini hari ini.

Katanya sebanyak lapan kes HFMD dilaporkan dimasukkan ke wad pada Minggu Epidemiologi 19 (ME19) iaitu 8 Mei hingga 14 Mei 2022, peningkatan enam kes berbanding minggu sebelumnya iaitu dua kes.

“Secara keseluruhan, jumlah kemasukan ke wad kanak-kanak atau perubatan adalah 67 kes dan majoriti kes (91.4 peratus) dirawat sebagai pesakit luar. Tiada kematian dilaporkan setakat ini,” katanya.

Mengikut pecahan daerah pula, Dr Muhamad Akmal menjelaskan daerah Melaka Tengah mencatat 124 kes, peningkatan sebanyak 69 kes (125.4 peratus) berbanding minggu sebelumnya iaitu 55 kes.

“Sementara di Alor Gajah dan Jasin, masing-masing melaporkan 162 kes dan 115 kes. Kedua-dua daerah ini meningkat 100 peratus berbanding sebelum ini yang tiada kes,” katanya.

Dr Muhamad Akmal turut menjelaskan setakat 14 Mei juga, terdapat tiga kluster HFMD dilaporkan, menjadikan jumlah keseluruhan 16 kluster wabak dengan daerah Jasin mencatat bilangan tertinggi iaitu 11 (68.8 peratus) diikuti empat di Melaka Tengah (25 peratus) dan Alor Gajah satu (6.2 peratus).

Bagi mengekang penularan wabak, pemeriksaan dan pemantauan oleh Jabatan Kesihatan Negeri dan Pejabat Kesihatan Daerah akan dilakukan ke atas persekitaran berisiko seperti taska, tadika dan pusat jagaan kanak-kanak.

Dr Muhamad Akmal berkata 30 premis telah diperiksa setakat ini manakala taklimat serta Town Hall melibatkan 900 premis berkaitan pusat penjagaan kanak-kanak kerajaan dan swasta, guru dan pengusaha akan diadakan dalam empat sesi.

“Ibu bapa juga dinasihatkan tidak membawa anak-anak yang mempunyai gejala penyakit tersebut ke tempat awam, tadika, taska atau pusat asuhan untuk mengelak ia menular.

“Paling utama, sentiasa amalkan kebersihan premis dengan memastikan peralatan yang digunakan kanak-kanak seperti sudu, pinggan, meja dan alatan permainan sentiasa dibersihkan dan dinyahkuman,” katanya.